Holnaptól új intézkedések lesznek Szabadkán

Új intézkedéseket rendelt el Szabadka Város Válságkezelő Törzskara.

Péntektől azok a vendéglátóipari egységek, amelyek nem rendelkeznek kerthelyiséggel, 6 és 21 óra között tarthatnak nyitva, ugyanez a munkaidőkorlát vonatkozik a bevásárlóközpontokra és üzletekre is, kivéve a gyógyszertárak, benzinkutak és ételt kiadó pultok.
A kerthelyiségekben 23 óráig fogadhatnak vendégeket. Minden objektum bejáratánál pontosan fel kell tüntetni a terület nagyságát, illetve az egyidőben benn tartózkodó személyek számát.
Tilos továbbá nyilvános helyeken, zárt és nyílt területen tíztől több személy gyülekezése, és kötelező a másfél méteres távolságtartás, illetve minden személynek minimum négy négyzetméteres területet kell biztosítani.
Kötelező a védőmaszk használata nyílt téren is, ahol nem lehetséges az előírt távolságtartás.
A Szabadkai Közkórház péntektől kizárólag a sürgős eseteket fogadja.

Holnaptól új szigorítások Szabadkán

Holnaptól új szigorítások lesznek Szabadkán.

Holnap július 17-e,
péntek lesz.
A koronavírus-járvány
terjedése ellen kellenek
az újabb szigorítások.
Holnaptól azok
a vendéglátóipari helyek,
amelyeknek nincs kerthelyiségük,
reggel 6 órától
este 9 óráig lehetnek nyitva.
Vendéglátóipari helység
például a kávézó
vagy az étterem.
Holnaptól a bevásárlóközpontok
és az üzletek is
reggel 6 órától
este 9 óráig lehetnek nyitva.
Rendes munkaidőben
csak a gyógyszertárak,
a benzinkutak és
az ételt kiadó pultok dolgozhatnak.
A kerthelyiségekben
este 11 óráig fogadhatnak
vendégeket.
Péntektől a nyilvános helyeken
tilos a 10-től több ember
gyülekezése zárt és
nyílt téren is.
Péntektől kötelező
az 1,5 méteres távolságtartás
az emberek között.
Kötelező a védőmaszk
viselése zárt térben.
Kötelező a védőmaszk
viselése nyílt téren is,
ahol nem lehet betartani
az 1,5 méteres távolságot.
Tartsuk be a szabályokat,
hogy minél kevesebb
koronavírusos beteg legyen!
Vigyázzunk magunkra,
és egymásra is!


A polgármester arra kéri a szabadkaiakat, hogy vegyék fel a védőoltást

Ismét növekszik a fertőzöttek száma, ezért Szabadka polgármestere arra kér mindenkit, hogy vegye fel a védőoltást. Stevan Bakić közleményében felkér minden szabadkai lakost, különösen a fiatalokat, hogy vegyék fel a védőoltást, hogy ezzel is megőrizzük Szabadkán a normális életnek azt a szintjét, amit egészen biztosan nem leszünk képesek megtartani, ha az átoltottság nem növekszik. Eddig összesen 45 706 szabadkai polgár kapta meg a védőoltás mindkét adagját. Ez a lakosság teljes létszámának 41 százaléka, ami elmarad az országos átlagtól. Bakić hozzáteszi: az Újvárosházán működő oltóponton külön bejelentkezés nélkül is hozzáférhető bármelyik vakcina, kivéve a Szputnyik-V oltóanyagot, amelyhez be kell jelentkezni az e-uprava kormányablakon keresztül.
Szabadka polgármestere szerint az új, delta-variáns tovább bonyolítja a helyzetet, tovább növelve a bizonytalanságot. Azt írja, amennyiben nem lesz meg a megfelelő átoltottság, akár újra rendkívüli állapotot hirdethetnek a városban.

A polgármester arra kéri a szabadkai lakosokat, hogy vegyék fel a koronavírus elleni védőoltást.

Szabadka polgármesterét Stevan Bakićnak hívják.
Eddig összesen 45 706 szabadkai lakos
kapta meg a védőoltás mind 2 adagját.
Újra növekszik a koronavírusos betegek száma
Szabadkán is.
A polgármester azért kéri a szabadkaiakat
a védőoltás felvételére, hogy ne legyen
újra sok koronavírusos beteg a városban.
A polgármester főleg a fiatalokat kéri arra,
hogy vegyék fel a koronavírus elleni vakcinát.
Stevan Bakić szerint, csak akkor tud megmaradni
a normális élet Szabadkán, ha az emberek oltakoznak.
A polgármester figyelmezteti a lakosokat,
hogy az Újvárosházán működő oltóponton
külön bejelentkezés nélkül megkaphatóak
a koronavírus elleni vakcinák többsége.
Szabadkán előzetes bejelentkezés kell
a Szputnyik V vakcina felvételéhez.
Az e-uprava internetes oldalon lehet jelentkezni
a Szputnyik V vakcina felvételéhez.
Stevan Bakić azt is elmondta, hogy ha nem lesz
elegendő beoltott ember Szabadkán,
akkor újra rendkívüli állapotot hirdethetnek a városban.
Rendkívüli állapot idején koronavírus elleni
szigorításokat vezetnek be.


Topolya község fellélegezhet

Egyetlen új koronavírussal fertőzött személyt sem regisztráltak a topolyai község területén az utóbbi napokban. Dr. Illés Csilla, a Dr. Hadzsy János Egészségház igazgatónője elmondta, hogy aktív fertőzött sincs a község területén.
Az illetékesek szerint nyilván ez annak is köszönhető, hogy a lakosság több mint fele már felvette a védőoltást. Ugyanakkor, az utóbbi időben az oltakozási hajlam egy kicsit alábbhagyott. Az igazgatónő hozzátette még, hogy az oltópont és a covid-rendelő is 7 és 13 óra között dolgozik.
A sürgősségi részleget kell felkeresni, ha valaki tüneteket észlelne magán 13 óra után.

Topolya községben nincs koronavírusos beteg

Topolya községben nem volt új koronavírusos beteg az elmúlt napokban.

Ez Topolya község számára jó hír.
Topolya 1 község és város Vajdaságban.
Dr. Illés Csilla elmondta, ez annak is köszönhető,
hogy a topolyai lakosok fele már felvette
a koronavírus elleni védőoltást.
Dr. Illés Csilla a topolyai Dr. Hadzsy János
Egészségház igazgatónője.
Az igazgatónő azt is mondta, hogy az utóbbi időszakban
kevesebb ember veszi fel a védőoltást Topolyán is.
Az igazgatónő felhívja a topolyai lakosok figyelmét,
hogy az oltópont és a covid-rendelő is
reggel 7 órától délután 1 óráig dolgozik.
A koronavírust Covid19-nek is hívják.
Az igazgatónő azt is elmondta, hogy ha valaki
a koronavírus tüneteit mutatja, akkor
a topolyai sürgősségi részleget kell felkeresni
délután 1 óra után.
Koronavírus tünetei például a fáradékonyság,
a láz, a szaglás és az ízlelés elvesztése.


Már ma megkezdődnek a városnapi programok Szabadkán

Gazdag programmal készül Szabadka a városnapi ünnepségre. A programsorozat már ma elkezdődik a gasztronómiai és kézműves kirakodóvásárral, ami egészen szeptember 2-ig látogatható lesz.

Vasárnap reggel fél 9-től szervezik meg az Active Kids Future Run elnevezésű gyermekprogramot, majd 10 órától a negyedik Szabadkai Félmaratont, amelyen a tervek szerint több mint 1000 futó vesz részt. A maraton miatt több utca is le lesz zárva holnap reggel 9 és 14 óra között Szabadka központjában.
Ezt követően hétfőn és kedden különböző kulturális eseményekre lehet ellátogatni; könyv- és filmbemutatók, kiállítások és színházi előadások várják az érdeklődőket. Kedden a Szabadkai Szimfonikus Zenekar hangversenyét, szerdán Aco Pejović koncertjét hallhatja a közönség 21 órától, csütörtökön pedig Fenyő Miklós, magyar énekes lép színpadra este fél 9-től. Rossz időjárási viszonyok esetén a koncertek a sportcsarnokban lesznek megtartva.

Mától kezdődnek a városnapi programok Szabadkán

Már ma elkezdődnek a városnapi programok Szabadkán.

Ma augusztus 28-a, szombat van.
Mától már gasztronómiai és kézműves kirakodóvásár
várja az érdeklődőket Szabadka központjában.
A gasztronómiai és kézműves vásár
szeptember 2-ig lesz látogatható.
A gasztronómiai vásárban különböző
finom ételeket és italokat kóstolhatnak
és vásárolhatnak meg a látogatók.
Vasárnap reggel 8:30-tól szervezik meg
az Active Kids Future Run nevű gyermekprogramot.
Ez 1 futóverseny lesz a gyerekeknek.
Vasárnap délelőtt 10 órától tartják meg
a 4. Szabadkai Félmaratont.
Ez 1 futóverseny a felnőttek számára.
A 4. Szabadkai Félmaratonon tervek szerint
több mint 1000 futó vesz majd részt.
A félmaraton résztvevői Szabadka utcáin futnak majd.
Ez miatt több utca is le lesz zárva
holnap reggel 9 órától délután 2 óráig
Szabadka központjában.
Vasárnap augusztus 29-e, holnap lesz.
Hétfőn és kedden könyvbemutatók, filmbemutatók,
kiállítások és színházi előadások várják
az érdeklődőket Szabadkán.
Hétfő augusztus 30-a lesz.
Kedd augusztus 31-e lesz.
Kedden a Szabadkai Szimfonikus Zenekar
hangversenyét láthatják a lakosok.
Szerdán este 9 órától Aco Pejović, szerb énekes
koncertjét hallhatja a közönség.
Szerda szeptember 1-je lesz.
Csütörtökön Fenyő Miklós, magyarországi énekes
koncertezik este 20:30-kor.
Rossz időjárás esetén a koncertek
a szabadkai sportcsarnokban lesznek megtartva.


Szúnyogirtás Palics, Hajdújárás, Ludas és Királyhalom területén

Földi szúnyogirtást végeznek július 18-a és 21-e között Szabadka Város területén.

Amennyiben kedvező lesz az időjárás, vagyis nem lesz csapadék, szél és túl magas hőmérséklet, az első napon 21 órától hajnali egyig irtják a szúnyogokat - értesít Szabadka Város Kommunálisügyi, Energetikai és Közlekedési Titkársága. A földi irtásra Palics, Hajdújárás, Ludas és Királyhalom helyi közösségek területén kerül sor. Minden ezzel kapcsolatos további tájékoztatás a 025/515 50 55-ös telefonszámon kérhető.

Földi szúnyogirtást végeznek Palics, Hajdújárás, Ludas és Királyhalom területén.

Július 18-a és 21-e között végzik a földi szúnyogirtást
Palics, Hajdújárás, Ludas és Királyhalom területén.
Július 18-a holnap, csütörtökön lesz.
A földi szúnyogirtás autóból történik.
Akkor végzik el a szúnyogirtást, ha nem lesz csapadék,
szél és túl magas hőmérséklet.
Holnap este 9 órától hajnali 1 óráig irtják a szúnyogokat.
A szúnyogirtásról további információkat
a 025 515 50 55-ös telefonszámon lehet kérni.


Útfelújítások Szabadkán

A tervek szerint Szabadkán számos utca burkolatát újítják fel a közeljövőben – jelentette be Horvát Tímea, a város alpolgármestere (VMSZ) Közügyek című műsorunkban.

Elmondta, az önkormányzat 33 millió dinárt különített el a munkálatok kivitelezésére. A mezőutak rendezése már több helyen Palicson, Királyhalmán és Hajdújáráson is megkezdődött, jövő héten pedig Csantavér és Kisbosznia területén is megkezdik a munkálatokat.
„A helyi közösségek, mint prioritásként leadtak útszakasz, vagy utcák felújítására, vagy útburkolat javítására. Ennek keretén belül az elkövetkezendő időszakban több helyszínen is Szabadkán meg fog kezdődni az útszakaszok felújítása, például Kisradanovácon a Jug Bogdan utcának a felújítása fog megkezdődni, a Kertvárosban az Anton Aškerc, de mondjuk a Prozivkának ismert, Harcosok sorakozója településen is utcák lesznek felújítva, és ami nagyon fontos, hogy nem csak a város központra összpontosulunk, hanem a kültelepülésekre is.”

Útfelújítások lesznek Szabadkán

Nemsokára elkezdődnek az útfelújítások Szabadkán.

Több utca útfelújítása is elkezdődik nemsokára Szabadkán.
Ezt Horvát Tímea, Szabadka alpolgármestere mondta.
Az alpolgármester az az ember, aki mindenben segít a polgármesternek.
Minden városnak van polgármestere és alpolgármestere.
A polgármester és az alpolgármester, azért dolgozik, hogy a városban jó élet legyen.
Az utak felújítása már elkezdődött Palicson, Hajdújáráson és Királyhalmon.
Jövő héttől, május 13-tól Csantavéren és Kisbosznián kezdődnek el az útfelújítások.
Nemsokára Szabadkán is lesznek útfelújítások.
Útfelújítás lesz például, Kisradanovácon a Jun Bogdan utcában.
Útfelújítás lesz például a Kertvárosban az Anton Aškerc utcában.
Útfelújítás lesz például Prozivkán is több utcában.
A Prozivkát magyarul Harcosok sorakozója lakótelepnek hívjuk.
Kisradanovác, Kertváros és Prozivka is Szabadkán van.


Enyhítenek az intézkedéseken Szabadkán

Enyhíti a koronavírus-járvány miatt meghozott intézkedéseit Szabadka Város rendkívüli helyzetekkel megbízott törzskara.

Engedélyezik az utasok helységközi szállítását a közúti közlekedésben mától, valamint a városi és peremvárosi utasszállítás végzését péntektől. Azzal a feltétellel, hogy a tömegközlekedési járművek vezetői kötelesek védőfelszerelést viselni, a vezetői fülkét pedig válaszfallal kell elkülöníteni az utastértől. A vállalkozók, illetve a kiskereskedők is megkezdhetik a szolgáltatások nyújtását mától. Azonban kötelesek betartani a megfelelő óvintézkedéseket. A dolgozóknak kötelező az arcmaszkok és kesztyűk viselése. Zárt helyiségben pedig meghatározott számú személy tartózkodhat.

Enyhítenek a szigorításokon Szabadkán

Enyhítenek a koronavírus-járvány miatt meghozott szigorításokon Szabadkán is.

Mától engedélyezett
az utasok
helységközi szállítása.
Helységközi szállítás
például, amikor
Szabadkáról Újvidékre
utazik az ember busszal.
Ma május 4-e,
hétfő van.
A peremvárosi utasszállítás
péntektől lesz
engedélyezett Szabadkán.
Peremvárosi szállítás
például, amikor
az ember Szabadkáról
Palicsra utazik busszal.
Péntek május 8-a lesz.
A tömegközlekedési
járművek vezetőinek
kötelező lesz maszkot
viselni.
A vezetői fülkénél
kötelező lesz a választófal
a sofőr és az utasok között.
Mától a kávézók
és az éttermek is
megnyitottak Szabadkán.
A dolgozóknak kötelező
a szájmaszk
és a kesztyű viselése.
Fontos betartani
az emberek közötti
távolságtartást is.
Zárt helységben
korlátozva van,
hogy hány ember lehet.


Új egészségház épül Szabadkán

A modern, mintegy 400 négyzetméteres egészségház alapkövét ma helyezték le, és jövő tavaszra készül el.

Új egészségház épül Szabadkán, a Bajnát, a Harcosok sorakozója, valamint a Kér helyi közösség lakosai számára. Az új egészségház a tervek szerint négy rendelővel, sürgősségi és EKG-diagnosztikai lehetőséggel rendelkezik majd. A beruházás több mint 60 millió dinárban kerül, és mintegy 30 ezer embert lát majd el – mondta Stevan Bakić.
Szabadka polgármestere kiemelte: „Mit hoz ez a beruházás Szabadka Városának? Elmondom a 4-5 legfontosabb pontban. Megkönnyíti az egészségügyi alapellátást a Szabadkai Közkórházban, tehát több ezer szabadkai lakos minőségi egészségügyi ellátásának hozzáférhetőségén javítana. Amint látják, ez a terület üres és rendezetlen. Tehát a befektetéssel új munkahelyek nyílnának. Ez az, ami a legfontosabb ennek a városnak.”

Új egészségház épül Szabadkán

Az új egészségház alapkövét tegnap helyezték el Szabadkán.

Tegnap július 14-e, szerda volt.
Az új egészségház várhatóan jövő tavaszra készül el.
Jövő év 2022 lesz.
Az új egészségház Szabadkán, a Bajnát helyi közösség,
a Harcosok sorakozója és a Kér helyi közösség
lakosai számára épül.
Az új egészségházban a tervek szerint
4 rendelő és sürgősségi osztály is lesz.
Az új egészségházban a tervek szerint
EKG-diagnosztikai lehetőség is lesz.
Az EKG-diagnosztika a szívbetegséget mutatja ki.
Az EKG-diagnosztika segítségével tudja az orvos
gyógyítani a szívbetegséget.
Az alapkő elhelyezésén tegnap
Szabadka polgármestere is részt vett.
Szabadka polgármesterét Stevan Bakićnak hívják.
Stevan Bakić elmondta, hogy Szabadka városának
nagyon fontos az új egészségház építése.
Az új egészségházban több ezer embert tudnak majd gyógyítani.
Az új egészségháznak köszönhetően
több munkahely is nyílik majd az emberek számára.


Szünetel a népkonyha Törökbecsén

Törökbecsén július 1-jétől szünetel a népkonyha működése. A bánáti községben október 1-től 170 rászorulónak biztosítottak napi egytálételt.

A Vöröskereszt Szervezetének, valamint Törökbecse önkormányzatának köszönhetően a bánáti községben 2013-tól üzemel sikerrel a népkonyha. Kilenc hónapon át a törökbecsei népkonyhán étkező 170 rászoruló közül 65 törökbecsei, 44 kumáni, 39 beodrai és 22 bocsári. A törökbecsei népkonyha idén október 1-jén kezdi meg majd újra működését.

Szünetel a népkonyha Törökbecsén

Ma július 1-je, péntek van.
Törökbecse 1 város és község Bánátban.
A népkonyhában a szegény sorsú emberek
meleg ételt és italt kapnak.
Törökbecse községében október 1-től
összesen 170 szegény sorsú embernek
biztosítottak minden nap meleg ételt.
Törökbecsén 2013-tól működik sikeresen a népkonyha.
A népkonyhát a Vöröskereszt Szervezete működteti.
A törökbecsei népkonyha idén
október 1-jén kezdi meg újra a működést.
Idén 2022 van.


Meghosszabbították a gázszámla befizetési határidejét

Meghosszabbította a 2023 decemberére vonatkozó számla befizetésének határidejét a Szabadkai Gázművek Kommunális Közvállalat.

A közlemény szerint a Szerbiai Postánál késés lépett fel a számlák kézbesítésekor. Ezért a szabadkai közvállalat a fogyasztók számára január 31-ig meghosszabbította a befizetés határidejét.

Meghosszabbították a gázszámla befizetésének határidejét Szabadkán.

A 2023 decemberére vonatkozó számla befizetésének határidejét
hosszabbították meg Szabadkán.
Erről a Szabadkai Gázművek Kommunális Közvállalat
értesítette a lakosokat.
Az értesítés szerint a Szerbiai Postánál késés történt
a számlák kiküldésénél.
Ezért a szabadkai közvállalat a gázfűtést használó lakosok számára
január 31-ig meghosszabbította a befizetés határidejét.


Gyermekhét Szabadkán – kicsit másképp

Idén más formában tartják meg a gyermekhetet Szabadkán - ezt jelentették be az illetékesek.

Október 5-e és 11-e között több iskolában szerveznek színes programokat a gyerekeknek a város területén, ugyanakkor a minden évben megszervezett főtéri központi ünnepség idén elmarad a járványhelyzetre való tekintettel. Az iskolai programok minden nap egy adott téma köré épülnek majd. A hét programsorozatát azzal zárják, hogy vasárnap, október 11-én mintegy 30 diák ellátogat a Szabadkai Városházára, fogadja őket a város polgármestere, Stevan Bakić, majd a gyerekek léggömböket eresztenek a magasba, amelyekre ráírják vágyaikat. Az illetékesek hangsúlyozzák, hogy minden gyermekheti rendezvény összhangban lesz a városban érvényben levő járványügyi intézkedésekkel.

Gyermekhét Szabadkán

Idén a koronavírus-járvány miatt kicsit másképp lesz megszervezve a gyermekhét Szabadkán.

A gyermekhét
október 5-e és 11-e között
lesz megtartva Szabadkán.
A gyermekhét idején
több szabadkai iskolában
lesznek érdekes programok
szervezve a gyerekeknek.
Minden évben
a gyermekhét idején
ünnepi műsorok vannak
Szabadka központjában.
Idén ez az ünnepi
műsor elmarad
a koronavírus-járvány miatt.
A gyermekhét azzal
fog zárulni,
hogy vasárnap
30 tanuló fog ellátogatni
a Szabadkai Városházába.
Vasárnap október 11-e lesz.
A 30 gyereket vendégül
fogadja majd Szabadka
polgármestere.
A város polgármesterét
Stevan Bakićnak hívják.
A gyerekek léggömbökre
fogják írni
a kívánságaikat,
és a magasba fogják
ereszteni.


Kisebb földrengés rázta meg hajnali fél kettőkor Nagykikindát és környékét

A földmozgás a Richter-skála szerinti 3,2-es erősségű volt.

Epicentruma 15 kilométeres mélységben volt. A közösségi oldalak beszámolói szerint a földrengést Nagykikinda mellett Adán és Moholon is érezni lehetett. A Facebook-felhasználók leírásai szerint az ablakok perceken keresztül remegtek. Károkról nem érkeztek hírek, ugyanakkor a szakportál tájékoztatása szerint az ilyen erősségű földrengések kisebb károkat képesek okozni az épületekben.

Földrengés volt Nagykikindán

Kisebb földrengés volt ma hajnalban Nagykikindán.

Nagykikinda 1 város Vajdaságban.
Ma hajnali fél 2-kor volt
kisebb földrengés Nagykikindán.
Ma december 17-e, szerda van.
Az emberek azt mondják,
Adán és Moholon is érezni lehetett
a kisebb földrengést.
Ada 1 város Nagykikinda mellett.
Mohol 1 település Nagykikinda mellett.
Az emberek azt mondják
a kisebb földrengés idején
az ablakok remegtek.
Károk nem keletkeztek a kisebb földrengésből.
Nem sérült meg senki a kisebb földrengéstől.


Kerékpárlámpákat osztottak Szenttamáson

A fiatalok számára tájékoztató jellegű előadásokat is szerveztek.

A biciklisek láthatósága és biztonságos közlekedése érdekében szervezett akcióban ezúttal 120 elemlápát osztottak szét, a statisztika szerint ugyanis a kerékpárosokat érintő balesetek legnagyobb kockázati tényezője, hogy egyáltalán nem, vagy rosszul látják őket az autósok.
A község közlekedésbiztonsági tanácsa és a helyi rendőrkapitányság támogatásával több akciót is tartanak a közlekedésben résztvevők biztonságának javítása és a közlekedésbiztonság javítása érdekében. A fiatalok számára tájékoztató jellegű előadásokat szerveztek, valamint nyomtatott szórólapok terjesztésével hívták fel figyelmüket a veszélyekre, a motorkerékpárral és a traktorral közlekedők számára pedig majd biztonsági mellényeket osztanak.

Kerékpárlámpákat osztottak Szenttamáson

A fiatalok számára kerékpárlámpákat osztottak Szenttamáson.

Szenttamás 1 falu Vajdaságban.
Kerékpár ugyanaz, mint a bicikli.
A fiatalok számára előadásokat is szerveznek
a biztonságos kerékpározással kapcsolatban
Szenttamáson.
Az előadások célja, hogy felhívja a fiatalok
figyelmét arra, hogy sötétben
fontos a lámpák használata kerékpározás közben.
Az előadások célja, hogy bemutassa a fiatalok
számára, hogyan kell biztonságosan közlekedni kerékpárral.
Az előadások alkalmával 120 darab
elemlámpát osztottak szét a szenttamási lakosoknak.
A lámpák használata nagyon fontos kerékpározáskor.
Nagyon sok baleset azért történik,
mert a kerékpárosoknak nincs világításuk a sötétben.
Ez miatt az autósok gyengén
vagy egyáltalán nem látják őket.
A motorkerékpárral és a traktorral közlekedők számára
biztonsági mellényeket osztanak majd ki
Szenttamáson.


Kölcsönözzünk kerékpárt!

Mától újra kölcsönözhetők kerékpárok Szabadkán, Palicson és Kisbajmokon.

A biciklik a megszokott helyeken vehetőek igénybe, vagyis a Szabadegyetem parkolójában, Palicson a Kisvendéglőnél, a sportcsarnoknál, az ócskapiacnál, valamint a Harcosok sorakozója lakótelepi medencénél. Az immár kilencedik éve működő szolgáltatás bérlési rendszere változatlan maradt. Az egyórás igényléshez 20 dinárt kell fizetni, míg az egész napos bérlés 100 dinárba kerül. Mindehhez szükséges egy chipes kártya, amelyet a Parking közvállalat pénztáránál lehet igényelni 500 dináros áron.

Újra lehet kerékpárt kölcsönözni Szabadkán

Tegnap óta újra lehet kölcsönözni kerékpárokat Szabadkán.

Tegnap május 22-e,
péntek volt.
Szabadkán, Palicson
és Kisbajmokban lehet
kerékpárokat kölcsönözni.
Szabadkán a Szabadegyetem
parkolójában, a sportcsarnoknál
és a Harcosok sorakozója
lakótelepi medencénél
lehet kerékpárt kölcsönözni.
Palicson a Kisvendéglőnél
lehet kölcsönözni
a kerékpárokat.
Kisbajmokban az ócskapiacnál
lehet kölcsönözni
a kerékpárokat.
Az 1 órás kerékpárbérlés
20 dinárba kerül.
Az egész napos
kerékpárbérlésért
100 dinárt kell fizetni.
A bérléshez kell 1 kártya,
amit a Parking közvállalat
pénztáránál kell kérni.
A kártya 500 dinárba kerül.
Már 9 éve lehet kerékpárokat bérelni
Szabadkán, Palicson és Kisbajmokban.


Érkeznek a kék szemeteskukák

A szabadkai Köztisztasági és Parkosítási Kommunális Közvállalat értesíti a Kér és a Harcosok sorakozója helyi közösségek lakosait, hogy 2024. február 26-a és március 15-e között kék szemeteskukákat osztanak ki.

A szemeteskukákat munkanapokon 9 és 14 óra között viszik ki a lakosoknak, azonban szükséges, hogy az ingatlan tulajdonosa személyesen vegye át őket. Amennyiben a polgárok nem tartózkodnak otthon a megadott időben, a szemeteskukákat a közvállalat telephelyén, az Antun Branko Šimić utca 4. címen vehetik át munkanapokon 7 és 13 óra között. Az átvételnél érvényes személyi okmánnyal kell igazolni, hogy a személy az adott helyi közösség területén lakik. További információkért hívják a 024/620-888-as telefonszámot.
A tervek szerint az újrahasznosítható hulladékot minden hónapban kétszer szállítják majd el, első alkalommal március 20-án kerül rá sor.

Érkeznek a kék szemeteskukák

A szabadkai Kér és Harcosok sorakozója helyi közösség lakosai számára kék szemeteskukákat osztanak ki.

2024. február 26-a és március 15-e között
osztják ki a kék szemeteskukákat
a szabadkai Kér és Harcosok sorakozója helyi közösség lakosai számára.
A Harcosok sorakozója helyi közösséget Prozivkának is mondják.
A kék szemeteskukákba újrahasznosítható hulladékot kell dobni.
Újrahasznosítható hulladék például
a papír, a fém, a műanyag, az üveg.
A szemeteskukákat munkanapokon
délelőtt 9 óra és délután 2 óra között viszik ki a lakosoknak.
Fontos, hogy a ház vagy a lakás tulajdonosa
személyesen vegye át a kék szemeteskukákat.
Ha a lakosok nincsenek otthon a megadott időben,
a szemeteskukákat a szabadkai
Köztisztasági és Parkosítási Kommunális Közvállalat telephelyén
vehetik át munkanapokon reggel 7 óra és délután 1 óra között.
A tervek szerint az újrahasznosítható hulladékot
minden hónapban 2-szer szállítják majd el.
Első alkalommal március 20-án
szállítják el a kék kukákban lévő hulladékot.


Szabadka: az új szökőkút elkészül, azonban valaminek az építése csúszni fog

A polgármester ismertette a beruházások megvalósulásának várható dátumát.

Az új szökőkút elkészül, de a Népszínház és a palicsi wellness építése csúszni fog - nyilatkozta Bogdan Laban a subotica.com-nak. A szecessziós homlokzatok felújítása is várat magára. A szabadkai polgármester a beruházások csúszását a koronavírus-járvány okozta helyzettel indokolta. Az új szökőkút, amit a régi, a zöld helyén építenek, várhatóan augusztusban készül el. A wellnessközpont nagyjából fél éves csúszással, az év végéig lesz meg, a Népszínház pedig 2021 első felében.

Az új szökőkút kész lesz, de más építkezések késni fognak

A tervek szerint az új szökőkút augusztusig lesz kész Szabadkán.

Az új szökőkút
a régi, zöld szökőkút
helyén lesz
Szabadka főterén.
A Népszínház és
a palicsi wellnessközpont
építése azonban késni fog.
Ezt Bogdan Laban,
Szabadka polgármestere mondta.
A polgármester azt mondta,
a koronavírus-járvány miatt
késnek az építkezések.
A palicsi wellnessközpont
a tervek szerint
2020 végéig lesz kész.
A Szabadkai Népszínház
a tervek szerint
2021 elején lesz kész.


110 adag étel a rászorulóknak Magyarkanizsa községben

110 adag ételt osztanak ki hétköznaponként a népkonyha program részeként Magyarkanizsa községben. A Vöröskereszt és a magyarkanizsai önkormányzat jóvoltából juthatnak meleg ételhez a rászorulók.

Nagy segítséget jelent a népkonyha felhasználóinak a napi meleg étel. Sokan közülük olyan kis jövedelemmel rendelkeznek, hogy nem tudnák ezt maguknak biztosítani. A magyarkanizsaiak, köztük Balázs István is, minden hétköznap délelőtt a helyi Vöröskereszt épületében vehetik át az ételt.
Balázs István felhasználó, Magyarkanizsa: „Nagyon meg vagyok vele elégedve. Rendben van minden, amit kapunk, az jó. Nem szoktam válogatni. Elkészítem én magamnak is, szombati napon, hogy vasárnapra is legyen.”
Azt, hogy ki részesül a népkonyha szolgáltatásából, a helyi Szociális Központ dönti el.
Cseszkó Mónika, magyarkanizsai titkár, Vöröskereszt: „Általában a szociális esetek vannak rajta, az alacsony nyugdíjjal, kis jövedelemmel rendelkező emberek, olyan nagycsaládok, akik kis jövedelemmel, sok gyerekkel élnek, de mindenféleképpen a Szociális Központ az első pont, aki elbírálja, hogy ki kaphat és ki nem.”
A Vöröskereszt, az önkormányzat és a falugondnokok jóvoltából a községbeli falvakra is kiszállítják a népkonyha felhasználóinak az ételt.

Ételosztás a rászoruló személyeknek Magyarkanizsán

Összesen 110 adag ételt osztanak ki hétköznaponként Magyarkanizsa községben.

A rászoruló személyek számára
osztják ki a meleg ételeket Magyarkanizsa községben.
A népkonyha programjaként osztják szét
a meleg ételeket a szegény sorsú embereknek.
A Vöröskereszt szervezi meg az ételosztást
a rászoruló emberek számára.
Nagy segítséget jelent a népkonyha felhasználóinak
a napi meleg étel.
Sokan olyan kevés fizetést kapnak,
hogy nem tudnák maguknak biztosítani
a napi ételt sem.
A magyarkanizsai Szociális Központ
dönti el azt, hogy ki kaphat meleg ételt a népkonyhában.
Főleg az alacsony nyugdíjjal rendelkező személyek,
az alacsony fizetéssel rendelkező emberek
és a nagycsaládok kapják meg a népkonyha
meleg ételét.
Magyarkanizsa községhez tartozó
falvakra is kiszállítják a népkonyha
felhasználóinak az ételt.


Szabadka: Befagyott a sorompó a halasi úton

Félig leeresztve kisebb fennakadást okoz.

Az eső és fagy a vasúti átkelőket sem kíméli. Szabadkán a halasi úton (Karađorđe út) befagyott a sorompó, így félig leeresztve kisebb fennakadást okoz a közúti közlekedésben. Az igen forgalmas útszakaszon levő vasúti átkelőn az illetékesek felügyelik, hogy folyamatos és biztonságos legyen az áthaladás.

Befagyott a sorompó a halasi úton, Szabadkán

Ma hajnalra olyan fagy és eső volt, hogy befagyott a sorompó a halasi úton, Szabadkán.

Ma december 27-e, hétfő van.
A fagyás miatt a sorompó félig leereszkedve van.
Ez miatt a sorompó áthaladásánál
lassabban és óvatosabban kell vezetniük a sofőröknek.
Szabadkán a halasi út egy igen forgalmas útszakasz.
Ezért a befagyott sorompó miatt
a rendőrök figyelik, hogy biztonságos legyen a közlekedés,
és ne történjen semmilyen probléma.


Rekord számú vers érkezett be a Posztolj verset felhívásra, amit a Költészet napja alkalmából a magyarkanizsai Cnesa Oktatási és Művelődési Intézmény szervezett. Több mint 150 mesével kapcsolatos verset állítottak ki.
A Cnesa Oktatási és Művelődési Intézet berkein belül működő versszakosztály előadásával nyitották meg az eseményt. A gyerekek a Didergő király verset adták elő. A fiatalok számára sokat jelentek a versek.
Perpauer Dániel, Magyarkanizsa: "Szeretem például azokat amik Adytól vagy József Attilától vannak, mert komolyak. Szeretem a komolyabb verseket, mert mindegyiknek van valami mondanivalója."
A Cnesa Oktatási és Művelődési Intézmény már harmadik éve vesz részt a Posztolj verset az utcára! elnevezésű mozgalomban. Célja a vers népszerűsítése a gyerekek körében. Ebben az évben 150 verset posztoltak ki egy várra, ahol Petőfi Sándor, József Attila és Aranyosi Ervin alkotásai közül került ki a legtöbb.
Muhi Zsuzsanna, program koordinátor: "Az iskolások elkészítették a vár alján lévő motívumokat, az óvodásoktól pedig azt kértük, mivel ők nem tudnak verseket írni, és szerettük volna, hogy ők is sajátjuknak érezzék a mi kis vers várunkat , hogy készítsenek egy tenyérnyi nagyságú virágot és azt posztolják fel."
Az eseményen a helyi általános iskola második osztályos gyermekei is felléptek, egy közös verssel tisztelegtek József Attila születésnapja előtt.

Nagyon sok vers érkezett be a Posztolj verset felhívásra Magyarkanizsán.

A Posztolj verset felhívást a Költészet napja alkalmából
szervezte meg a magyarkanizsai
Cnesa Oktatási és Művelődési Intézmény.
A magyar költészet napja tegnap volt.
Tegnap április 11-e, kedd volt.
Több mint 150 mesével kapcsolatos
verset állítottak ki tegnap.
A Cnesa Oktatási és Művelődési Intézmény
már 3. éve vesz részt a Posztolj verset az utcára!
elnevezésű mozgalomban.
A mozgalom célja a versek népszerűsítése
a gyerekek körében.
Idén 150 verset posztoltak ki egy várra,
ahol Petőfi Sándor, József Attila
és Aranyosi Ervin versei közül került ki a legtöbb.
Az eseményen a magyarkanizsai
általános iskola 2. osztályos tanulói is felléptek.
A gyerekek egy közös verssel tisztelegtek
József Attila születésnapja előtt.
József Attila 1 nagy magyar költő és író volt.


Pénteken indul a strandidény Szabadkán

Már csak pár nap és hivatalosan is megkezdődik az idei strandszezon Szabadkán. Pénteken, június 16-án ugyanis megnyitja kapuit a szabadkai Sétaerdei medence.

Megteltek vízzel a szabadkai Sétaerdei uszoda medencéi. Az előkészületi munkálatok lassan a végéhez érnek, megújult a játszótér, a csúszda, valamint új napernyőket is vásároltak - mondta Dimitrioski Tamara. A Stadion Kommunális Közvállalat igazgatója kiemelte, érdekes programokkal is készülnek az érdeklődők számára.
„A Stadion Kommunális Közvállalat idén is megszervezi a Szuper Nyár elnevezésű sportrendezvényt, immár harmadik alkalommal. Három versenynapot fogunk megszervezni, ami nemcsak a versenyzőknek, hanem az idelátogatóknak is érdekes és szórakoztató lehet.”
Szabadka Város minden évben biztosítja a medence működésének költségeit, idén 161 millió dinárt különítettek el erre a költségvetésből – emelte ki Góli Csilla. Szabadka Város Tanácsának kommunális ügyekkel megbízott tagja hozzátette: „Úgy érzem, hogy nagyon jó az együttműködés a közvállalat, a város és a sportklubok között, ezt igazolja az is, hogy 2024-ben Szabadka lesz Európa sportfővárosa.”
A belépőjegy felnőttek számára 250 dinárba kerül, a nyugdíjasok és az 5 éves kor feletti gyerekek 150 dinárért csobbanhatnak, havi bérletet pedig 3000 dinárért válthatnak a kikapcsolódni vágyók.
A medence nyitvatartásával kapcsolatos információkat a Stadion Kommunális Közvállalat internetes oldalán olvashatják.

Pénteken indul a strandszezon Szabadkán

Már csak pár nap és megkezdődik a strandszezon Szabadkán.

Pénteken, június 16-án indul meg a strandszezon
a szabadkai Sétaerdei medencénél.
Már meg is teltek vízzel a szabadkai Sétaerdei uszoda medencéi.
A medence területén megújult a játszótér,
a csúszda és új napernyőket is vásároltak.
Az érdeklődőket érdekes programok is várják nyáron
a szabadkai Sétaerdei uszodában.
Idén 3. alkalommal szervezik meg
a Szuper Nyár elnevezésű sportrendezvényt
az uszoda területén.
A rendezvény során 3 versenynapot fognak megszervezni.
Az uszodába a belépőjegy felnőttek számára 250 dinárba kerül.
A nyugdíjasok és az 5 éves kor feletti gyerekek
150 dinárért fürödhetnek.
A havi bérletet 3000 dinárért tudják megvásárolni
a fürdőzni vágyók.
A medence nyitvatartásával kapcsolatos információkat
a Stadion Kommunális Közvállalat internetes oldalán olvashatják.


Ösztöndíj a hiányszakmát tanulóknak Zentán

Zenta község továbbra is támogatja a hiányszakmát tanulókat. A kiírás a felsőoktatásban résztvevőkre vonatkozik. Jelentkezni február 14-ig lehet.

Az eddigi diákok mellett újabb 10 fiatal kaphatja meg az ösztöndíjat. Hiányszakmának számít Zenta község területén a többi között a gépészmérnök, az orvos, az állatorvos, az okleveles jogász vagy a közgazdász. További részletek Zenta község honlapján, a zenta-senta.co.rs címen.
Juhász Attila, oktatással megbízott tanácstag: „Nagyon fontos tudni, hogy ezek a szakmák, a zentai vállalatok, vállalkozók és a zentai intézményrendszer igényei alapján állítottuk össze ezt a listát. Olyan szakmákról van szó, amelyekkel a városban ebben a pillanatban rögtön munkába tudnának állni a fiatalok, és ezért fontos, hogy a jövőben lássuk az utólagos képzésüket. Fontos azt tudni, hogy az ösztöndíjat megkapó diákok a tanulmányaik befejeztével kell, hogy jelentkezzenek nálunk, hogy itt akkor el is foglalják azt a munkakört, szerepkört, amire ösztöndíjazva lettek. Az ösztöndíj mértéke kilencezer dinár havonta, az ösztöndíj feltétele az, hogy hiányszakmát válasszon, Zenta községbeli lakos legyen, és hogy eleget tegyen mindazoknak a kiírásokban szerepelő tételeknek, amelyek a város honlapján megjelentek.”

A támogatás a felsőoktatásban résztvevőkre vonatkozik.
Felsőoktatási intézmény például az egyetem, a főiskola.
Az ösztöndíjra február 14-ig jelentkezhetnek
a hiányszakmát tanulók.
Az eddigi diákok mellett újabb 10 fiatal kaphatja meg az ösztöndíjat.
Hiányszakmának számít Zenta község területén például
a gépészmérnök, az orvos, az állatorvos,
az okleveles jogász vagy a közgazdász.
Még több információ a zenta-senta.co.rs címen található.
Ezek a hiányszakmák olyan szakmákat jelentenek,
amelyekkel Zentán rögtön munkába tudnának állni a fiatalok.
Ezért fontos, hogy a fiatalok
ezeket a hiányszakmákat válasszák és tanulják.
Az ösztöndíj értéke 9 ezer dinár havonta.
Az a személy kaphatja meg az ösztöndíjat,
aki hiányszakmát választ,
Zenta községbeli lakos
és megfelel azoknak a kiírásoknak,
amelyek a város internetes oldalán elolvashatók.


Befejeződik a Szabadkai Népszínház felújítása

Ma estig hivatalosan is véget érnek a szabadkai Népszínház felújítási munkálatai - hangsúlyozta Stevan Bakić polgármester. A hivatalos megnyitóra Aleksandar Vučić szerb államfőt is Szabadkára várják.

Korábban április 22-ét jelölték meg a munkálatok hivatalos befejezésének, Bakić erről szólva elmondta, valóban befejeződnek ma a munkálatok a Népszínház épületén, amelyek 2007 óta tartanak. Még várnak bizonyos engedélyekre, a közvéleményt pedig hamarosan tájékoztatják az átadó időpontjáról. A subotica.com hírportál azt írja, az épület koncertterme még nem készült el, erre további 500 millió dinárt költenek majd - ezt azonban, mivel nem befolyásolja a színház működését, külön építési egységnek tekintik. Szabadka polgármestere köszönetét fejezte ki Aleksandar Vučić szerb államfőnek, amiért a Népszínház bekerül majd a nemzeti jelentőségű projektek közé. A szerb államfővel egyébként azután egyeztetnek az ünnepélyes átadó dátumáról, miután hazatért az Egyesült Államokból.

Tegnap este hivatalosan is befejeződtek a szabadkai Népszínház felújítási munkálatai.

Tegnap április 22-e, hétfő volt.
Ezt a hírt Stevan Bakić, Szabadka polgármestere jelentette be.
A Szabadkai Népszínház hivatalos megnyitójára
Aleksandar Vučić szerb államfőt is Szabadkára várják.
A megnyitásig még várnak bizonyos engedélyekre.
A lakosokat hamarosan tájékoztatják az átadó időpontjáról.
Információk szerint az épület koncertterme még nem készült el.
A koncertterem nem befolyásolja a színház működését,
ezért külön építési résznek tekintik.
A Szabadkai Népszínház felújítási munkálatai 17 évig tartott.


Mindenkit vár a szabadkai műjégpálya

A kötelező járványügyi előírások betartása érdekében a műjégpályán egyszerre legfeljebb százan csúszkálhatnak.

Mától megnyílt a polgárok számára is a szabadkai műjégpálya - áll a Stadion Kommunális Közvállalat értesítésében. Ezen a héten szerdáig, naponta három időpontban, 10-től 12-ig, 14-től 16-ig, és 18-tól 20 óráig lehet korcsolyázni, december 31-én pedig 10-től délig és délután 2-től 4 óráig. A belépőjegy ára változatlan, 110 dinár, míg a korcsolyabérlés 200 dinárba kerül.Be- és kilépéskor, illetve a korcsolyapálya területén eltöltött idő alatt tartani kell az emberek közötti két méteres távolságot.
A tömeg elkerülése érdekében a belépőjegyeket az aznapi időpontokra elővételben is árusítják, egész nap. A korcsolyázóknak azt javasolják, hogy az öltözőt és a ruhatárat csak a legszükségesebb esetben használják, a helyiségben egyszerre csak tíz személy tartózkodhat. A maszkhasználat kötelező bent, valamint a jégen is.

Mindenkit vár a szabadkai műjégpálya

Ma december 28-a,
hétfő van.
Eddig csak a profi
korcsolyázók használhatták
a szabadkai műjégpályát.
Mától bárki
mehet korcsolyázni
a szabadkai műjégpályára.
Ezen a héten
hétfőtől szerdáig
naponta 3 időpontban
lesz nyitva a műjégpálya.
Délelőtt 10 órától
12 óráig,
délután 2 órától
délután 4 óráig
és este 6 órától
este 8 óráig mehetnek
az emberek korcsolyázni
Szabadkán.
December 31-én
csak 2 időpontban lehet
majd használni
a műjégpályát.
December 31-én
délelőtt 10 órától
12 óráig és
délután 2 órától
délután 4 óráig
lehet majd korcsolyázni.
A belépő jegy ára
110 dinár
a szabadkai műjégpályára.
Akinek nincs saját
korcsolyája, annak
korcsolyát kell bérelni.
A korcsolyabérlés
200 dinárba kerül.
A koronavírus-járvány miatt
fontos a 2 méteres
távolság betartása
az emberek között
a szabadkai műjégpályán.
Kötelező a maszk
használata is.
A járványhelyzet miatt
100 ember
korcsolyázhat egyszerre
a szabadkai műjégpályán.
A korcsolyázóktól
azt kérik, hogy
az öltözőt és
a ruhatárat csak akkor
használják,
ha nagyon fontos.
Az öltözőben és
a ruhatárban is
csak 10 ember lehet bent.
A szabadkai műjégpálya
várja a gyerekeket
és a felnőtteket is.


Ingyenes óvodai ellátás Szabadkán

A városi támogatásnak köszönhetően Szabadkán ingyenes az óvodai ellátás szeptember elsejétől.

Nemcsak a város által alapított iskoláskor előtti intézményekben ingyenes a szolgáltatás, hanem a Vackor óvodában is. Emellett az önkormányzat tízezer dinárig támogatja a gyerekek magánóvodákban való elhelyezését.
Szeptembertől nem kell fizetniük a szülőknek gyermekük bölcsődei és napközis ellátásáért. Ez a támogatás különösen azoknak a családoknak jelent könnyítést, akiknek két óvodáskorú gyermeke is van, hiszen ők eddig havi 7-8 ezer dinárt fizettek.
A városi döntés nemcsak a Naša Radost intézményeire vonatkozik, azoknak a gyerekeknek a költségeit is átvállalja tízezer dinárig, akik hitelesített magánintézményekbe járnak.
Szabadkán 640 olyan gyermek családja részesülhet ebben a támogatásban, akik a Vackor Óvodába, valamint a Mali talenti, a Naše nade, a Školica, a Vinilend, a Čarobna šuma és a Dambo óvodákba járnak. Az ő esetükben azonban az ingyenes ellátás feltétele, hogy mindkét szülő munkaviszonyban legyen, és a kettejük keresete ne haladja meg a nettó 200 ezer dinárt. Az anyagi feltétel nem vonatkozik a város által alapított iskoláskor előtti intézmény óvodáiba járó gyerekekre. Ők mindannyian jogosultak az ingyenes ellátásra.
A támogatás kapcsán a Vackor Óvoda udvarában megkérdeztük a szülőket, akik éppen gyermekeiket kísérték el az intézménybe.
A Naša Radost 56 óvodájában minden hely betelt, ezért szükség van a kapacitás növelésére. Nemrégiben fejezték be a szabadkai Šumica óvoda bővítését, amivel további 60 gyereket helyezhetnek el a bölcsődében. Erre a beruházásra Szabadka városa 9 millió dinárt, a Tartományi Energetikai, Építkezési és Közlekedési Titkárság pedig 6 millió dinárt fordított. A 120 négyzetméteres bővítést régi irodahelyiségek átalakításával nyerték.
2016-ban még valamivel kevesebb, mint 3900 gyermeket tudtak elhelyezni, jelenleg viszont mintegy 800 gyerekkel többen járnak az intézmény óvodáiba.

Ingyenes óvoda Szabadkán

Szeptember 1-je óta ingyenes az óvodai ellátás Szabadkán.

Városi támogatásnak köszönhetően lett ingyenes
az óvodai ellátás Szabadkán.
Nemcsak a város által alapított óvodákban ingyenes az óvodai ellátás,
hanem a Vackor óvodában is.
Ez a támogatás főleg azoknak a családoknak jelent nagy könnyítést,
akiknek 2 óvodáskorú gyermeke is van.
Ezek a családok eddig havonta 8 ezer dinárt fizettek
2 gyerek óvodai ellátásáért.
Szabadkán már 640 gyermek járhat ingyen óvodába.
Szabadka városa 10 ezer dinárig támogatja
a gyerekek magánóvodákban való elhelyezését is.
Ez a támogatás a következő óvodákra érvényes:
a Vackor Óvoda, a Mali talenti, a Naše nade,
a Školica, a Vinilend, a Čarobna šuma és a Dambo óvodákba.
Ezekben az óvodákban viszont csak akkor ingyenes
az óvodai ellátás, ha mindkét szülő munkaviszonyban van,
és a 2 szülő fizetése nem több 200 ezer dinárnál.
Ezek a feltételek nem vonatkoznak
a város által alapított óvodákra.
Ilyen város által alapított óvoda például
a Naša Radost óvodák.
A Naša Radost 56 óvodájában minden hely betelt.
2016-ban kevesebb, mint 3900 gyermeket tudtak elhelyezni.
Jelenleg viszont 800 gyerekkel többen járnak a
a Naša Radost óvodáiba.


Hajdújárás: Oltakozási lehetőség helyben

Hajdújáráson megszervezik a helyi oltakozást. Az oltópont az ottani egészségházban lesz. A ludasiak jelentkezését is várják.

Egyelőre még nem közölték, melyik napon szervezik meg a koronavírus elleni oltást.
A ludasi lakosokat arra kérik, hogy jelentkezzenek be a következő számok egyikén: 024/753-273 vagy a 064/1232379-es mobilszámon.
Arra is kíváncsiak, ki melyik védőoltást kéri, és igényelnek-e utaztatást, mert a hajdújárási helyi közösség kombijával ezt is meg tudják oldani.
A védőoltások közül kérni lehet a Sinopharm, az Astra Zeneca, a Moderna és a Pfizer oltóanyagát.

Védőoltás felvétele Hajdújáráson

Hajdújáráson is megszervezik a koronavírus elleni védőoltás felvételét.

Hajdújárás 1 falu közel Szabadkához.
Az oltópont a hajdújárási egészségházban lesz.
A ludasi lakosok jelentkezését is várják
a koronavírus elleni védőoltások felvételére.
Ludas 1 falu Hajdújárás mellett.
Még nem lehet tudni, hogy pontosan
melyik napon lehet majd felvenni
a védőoltást Hajdújáráson.
A ludasi lakosokat arra kérik,
hogy jelentkezzenek be a következő
telefonszámok egyikén, ha fel szeretnék venni
a koronavírus elleni vakcinát Hajdújáráson:
024 753 273
vagy
064 1232379
A telefonszámok felhívásával
azt is megkérdezik a hívótól,
hogy melyik védőoltást kéri,
és szükség van-e utaztatásra.
A hajdújárási helyi közösség kombijával
el tudnak menni ludasra az emberekért,
hogy elvigyék a hajdújárási oltópontra.
A védőoltások közül Hajdújáráson kérni lehet
a Sinopharm védőoltást,
az AstraZeneca vakcinát,
a Moderna vakcinát és a Pfizer védőoltást.


Zenta község családbarát programjának bővítése

Zenta község önkormányzata az utóbbi időben több családpolitikai határozatot, elképzelést és rendelkezést valósított meg.

Juhász Attila, Zenta község tanácsának művelődéssel és oktatással megbízott tanácstagja elmondta, minden Zentán született újszülött után, idén januártól, már 35 ezer dinárt fizetnek.
Hozzátette, hogy hamarosan a Községi Képviselő-testület elé kerül az a határozat, amely előirányozza, hogy ne csak azok a családok részesüljenek ebből a támogatásból, ahol mindkét szülő községbeli, hanem azok is, ahol az édesanya vagy az édesapa, esetleg egyikük sem zentai származású, ugyanakkor a községben élnek életvitelszerűen.
A tanácsos elmondta, hogy a jövőben szeretnék a mesterséges megtermékenyítést is támogatni, amelynek határozata szintén a képviselők elé kerül a közeljövőben.
Juhász Attila művelődéssel és oktatással megbízott tanácstag: „Van egyfajta köztársasági, tartományi támogatottsága a különféle megtermékenyítési programoknak, a lombikbébi programoknak. Ezeknek a továbbgondolásában a zentai önkormányzat is részt szeretne vállalni. Ha már egy fiatal pár átesett több ilyen beavatkozáson, sikertelenül, az önkormányzat egy plusz lehetőséget biztosítson a számukra. Nagyon fontosnak gondoljuk azt, hogy ezzel is a népszaporulatért, a közösség továbbviteléért, a közösség érdekében lépjünk.”

Zenta község családbarát programja

Zenta község bővíti a családbarát programját.

Ez azt jelenti, hogy
idén januártól már minden Zentán
született újszülött után
35.000 dinárt fizetnek.
Zenta 1 város és község
Vajdaságban.
Idén 2021 van.
A családbarát program bővítése
miatt az is tervben van,
hogy ne csak azok az újszülött
babák kapják a 35.000 dináros
támogatást, ahol mind a 2 szülő
Zenta községhez tartozik.
A cél, hogy azok is
megkaphassák az újszülött
után az anyagi támogatást,
ahol vagy az édesanya
vagy az édesapa zentai származású.
A cél, hogy azok is megkaphassák
az újszülött után az anyagi
támogatást, ahol egyik szülő sem
zentai származású, de
Zenta községben élnek.
Tervek szerint a jövőben
szeretnék a mesterséges
megtermékenyítést is támogatni
Zenta községben.
Mesterséges megtermékenyítés
akkor történik, amikor
a szerelmes párnak
nem lehet babája természetes úton.
A mesterséges megtermékenyítéshez
orvoshoz kell fordulni.
A mesterséges megtermékenyítésért
fizetni kell.
Zenta község azért támogatja
a családokat, hogy egyre több
család és gyermek legyen
Zentán.


Biopsziás pisztollyal gazdagodott a Zentai Közkórház a helyi Žitopromet malomipari cég jóvoltából. A műszer a mell- és prosztatarák korai diagnosztizálására szolgál.

A zentai Žitopromet rendszeresen adományoz más cégek és intézmények számára, mivel a vezetőség fontosnak tartja a társadalmi felelősségvállalást - emelte ki Eva Vučurović vezérigazgató: „A donáció értéke 186 ezer dinár. Ez mellett még liszt és tésztacsomagot is ajándékoztunk a kórház konyhájának 250 ezer dinár értékben.”
A biopsziás pisztolyt a Zentai Közkórház sebészeti osztályán használják majd - emelete ki dr. Csáki Beáta. Az intézmény igazgatója elmondta, hogy jól jött az adomány, mert a régi műszer elhasználódott, az új pedig hozzájárul, hogy még hatékonyabbak legyenek a szűrővizsgálatok, melyekre folyamatosan kapják a behívókat a lakosok: „Arra kérném a hölgyeket, az asszonyokat, hogy akik megkapják a behívókat minél nagyobb számban jelentkezzenek. Először is a mammográfiára kell elmenni, tehát bizonyos korosztály után behívják őket, és amikor eljönnek a mammográfiára, ha szükségét látják, van valamilyen elváltozás, akkor szükség szerint ultrahangot is végeznek és ezzel a biopsziás pisztollyal mintát is tudnak venni a mellszövetből.”
Az igazgatónő kiemelte: az új műszerrel még biztonságosabbá válik majd a betegség diagnosztizálása. Ami pedig az adományozott lisztet és tésztaféléket illeti, ezek is már megtalálták helyüket a kórház konyhájában.

Biopsziás pisztolyt adományoztak a Zentai Közkórháznak.

A zentai Žitopromet malomipari cég
adományozta az orvosi eszközt a Zentai Közkórháznak.
A biopsziás pisztoly már korán ki tudja mutatni
a mellrákot és a prosztatarákot.
A mellrák a nők veszélyes betegsége.
A prosztatarák a férfiak veszélyes betegsége.
A biopsziás pisztoly nagyon drága orvosi eszköz.
A zentai Žitopromet vállalat már több alkalommal is
vásárolt eszközöket a zentai kórháznak.
A zentai malomipari vállalat az orvosi eszköz mellett
még liszt és tésztacsomagot is ajándékozott
a kórház konyhájának.
A Zentai Közkórház igazgatója elmondta,
jól jött az adomány a kórház számára.
A Zentai Közkórház igazgatóját
dr. Csáki Beátának hívják.
Az igazgatónő elmondta,
hogy a régi műszer elhasználódott,
az új biopsziás pisztoly pedig még gyorsabban
felismeri a megbetegedéseket.
A doktornő arra kér minden zentai hölgyet, asszonyt,
hogy akik megkapják a behívókat a szűrővizsgálatokra,
azok minél nagyobb számban jelentkezzenek.
A nőket mammográfiai szűrővizsgálatra
hívják be a kórházba.
A mammográfiai vizsgálattal korán ki tudják mutatni
a mellrák meglétét a nőknél.
A korai felismerés nagyon fontos,
mert gyorsabb lehet a gyógyulás is.
Ezért fontos, hogy a nők részt vegyenek
a mammográfiai szűrővizsgálatokon.


Tovább szépül a palicsi sétány

Új térkövekkel rakják ki a President szálló és a Fontana étterem közötti részt.

Folytatódnak a palicsi sétány felújítási munkálatai. A területnek ez az utolsó, hiányzó szakasza.
A mostani rekonstrukció a President szálló és a Fontana étterem közötti részt érinti, amelyet új térkövekkel raknak ki. A hírt közösségi oldalán Pásztor István, a Vajdasági Magyar Szövetség elnöke is megerősítette.

Tovább szépül a palicsi sétány

Új térkövekkel rakják ki a President szálló
és a Fontana étterem közötti sétányt Palicson.
A területnek ez az utolsó, hiányzó része.
A hírt a közösségi oldalán Pásztor István is közzé tette.
Pásztor István a VMSZ elnöke.
A VMSZ 1 politikai párt.
A VMSZ a Vajdasági Magyar Szövetség rövidítése.
Az új térkövekkel szebb és biztonságosabb lesz
a közlekedés a palicsi sétányon.


Július elsejétől drágulhatnak a buszjegyek Szabadkán

A drágulás a Subotica-trans Utasszállító Közvállat városi és peremvárosi járatait is érinti. Az áremelésről szóló javaslatot még el kell fogadnia a szabadkai Városi Képviselő-testületnek. Hivatalosan még nem tették közzé az áremelkedés mértékét.

260 dinár helyett 310. Ennyit kell fizetnie a buszjegyért egy irányba annak, aki a Szabadka-Horgos útvonalon utazik. De a többi helyközi járaton is többet kell fizetni a buszjegyért május elsejétől. Ebben az esetben 18 százalékos átlagemelésről van szó. A városi és peremvárosi járatokon is várható a drágulás, hivatalosan azonban még nem tették közzé, hogy mekkora lesz az emelés.
Nem hivatalos információk szerint mintegy 23 százalékos emelésről lenne szó. Ha ez valóban így lesz, és amennyiben ezt a szabadkai VKT képviselői is megszavazzák, akkor július elsejétől például a városi járatokon a jelenlegi 95 dinár helyett 110 dinárt kell majd fizetniük az utasoknak.
A közvállalat legutóbb 2018-ban emelte jegyárait. Az infláció és az egyéb szükséges költségek fedezése érdekében muszáj drágítani a szolgáltatásaikat – mondta stábunknak Erdődi Csongor, a Subotica-trans Utasszállító Közvállalat okleveles közlekedési mérnöke.
„A drágítás nem lesz arányos a mostani helyzettel, amit tapasztalhatunk a hétköznapi életben, szóval sokkal enyhébb drágulásról lesz szó. Azért van erre szükség, mert látjuk, hogy drasztikusan megemelkedtek az árak a hétköznapi dolgokra vonatkozóan is. Elkerülhetetlen volt számunkra is a drágítás, hogy valamilyen módon megpróbáljuk enyhíteni a negatív hatásokat az utasszállításban is.”
A hónapos jegyek is arányosan többe kerülnek majd, viszont százalékban megmaradnak az eddigi árengedmények - emelték ki az illetékesek. A közvállalat illetékesei felhívják a figyelmet arra, hogy amennyiben elektronikus pénztárcát vásárolunk, vagyis elővételben vásároljuk meg a buszjegyet és nem az autóbuszon a sofőrnél, továbbra is érvényben marad a 30 százalékos kedvezmény. Így talán kevésbé érzik meg az utasok a drágítást.

Július 1-jétől drágulhatnak a buszjegyek Szabadkán.

A drágulás a Subotica-trans
Utasszállító Közvállalat városi
és peremvárosi járataira is vonatkozik.
Peremvárosi járatok azok, amelyek
Szabadka községén belül szállítják az utasokat.
Peremvárosi járat például a horgosi,
a csantavéri, a bajmoki járat.
A buszjegyek áremeléséről szóló javaslatot
még el kell fogadnia a szabadkai
Városi Képviselő-testületnek.
Hivatalosan még nincs elfogadva
a buszjegyek áremelése Szabadkán.
Korábban 260 dinárt kellett fizetnie
a buszjegyért 1 irányba annak,
aki a Szabadka-Horgos útvonalon utazik.
Most már 310 dinárba kerül a buszjegy
1 irányba annak, aki a Szabadka-Horgos útvonalon utazik.
A városi és peremvárosi járatokon is
várható a drágulás.
Ha a szabadkai Városi Képviselő-testület
elfogadja a buszjegyek áremelkedésének javaslatát,
akkor várhatóan a városi járatokon
a jelenlegi 95 dinár helyett
110 dinárt kell majd fizetniük az utasoknak.
A Subotica-trans Utasszállító Közvállalat
utoljára 2018-ban emelte a jegyárait.
Várhatóan a hónapos jegyek ára is
emelkedni fog Szabadkán.
Az utasszállító közvállalat munkatársai
értesítik az utasokat, hogy
ha elektronikus pénztárcát vásárolunk,
vagyis elővételben vásároljuk meg
a buszjegyet, és nem az autóbuszban a sofőrnél,
továbbra is kedvezményesebben
tudjuk megvásárolni a buszjegyet.


Csússzon nagyot Szabadka központjában!

Megnyitott a szánkópálya Szabadka központjában, így új attrakcióval bővült a város karácsonyi kínálata.

A pályát bárki igénybe veheti, a csúszás ingyenes.
A nagyobbak önállóan is használhatják, a hat éven aluliakat azonban csak felnőtt kíséretével engedik a pályára. A Közügyek stábja bevállalt egy próbacsúszást. A tapasztalatokról a linken elérhető videóban számoltunk be.

Megnyílt a szánkópálya Szabadkán

Tegnap megnyílt a szánkópálya Szabadka központjában,
a Szentháromság szobornál.

Tegnap december 15-e, csütörtök volt.
A városban először nyílt ilyen szánkópálya
a gyerekek és a felnőttek örömére.
A pályát bárki használhatja.
A csúszás ingyenes.
A 6 évnél fiatalabbakat csak felnőtt
kíséretével engedik a pályára.
A 6 évnél idősebbek egyedül is csúszhatnak a szánkópályán.


Idén is lesz Zenta Run

Aki futni szeretne, annak a nevezéskor is gyorsnak kell lennie, mivel maximum 200 fő vehet részt a versenyen. A résztvevők 5 és 10 kilométeres távon indulhatnak, öt korcsoportban: 18 éves kor alattiak, 19 éves kortól 35-ig, 36-tól 45-ig, 46-tól 55-ig, és 55 éves kor felett.
Jelentkezni augusztus 15-étől szeptember 29-ig lehet. A futók október 7-én, 16 órakor startolnak a sportcsarnoktól és oda is vezet vissza az útjuk.
Az eseményt Zenta Község önkormányzata és a Zentai Sportszövetség közösen szervezi.
Czegledi Rudolf, Zenta polgármestere: „Bízunk benne, hogy ezt a versenyt hagyománnyá tudjuk teremteni. A terveink között szerepel, hogy a jövőben is minden évben megszervezzük és esetleg még bővítsük a távokat vagy a résztvevők számát. Mindenkit szeretnénk figyelmeztetni, hogy augusztus 15-én indul meg a benevezési lehetőség.”

Idén is lesz Zenta Run

Idén is megszervezik a Zenta Run elnevezésű futóversenyt.

A rendezvényen maximum 200 versenyző vehet részt.
A futók 5 kilométeres és 10 kilométeres távon indulhatnak.
Összesen 5 korcsoportban indulhatnak
a versenyen a résztvevők.
Ez az 5 korcsoport a következő:
18 éves kor alattiak,
19 éves kortól 35-ig,
36-tól 45-ig,
46-tól 55-ig,
és 55 éves kor felett.
Jelentkezni augusztus 15-ől szeptember 29-ig lehet.
A futók október 7-én, délután 4 órakor indulnak
a sportcsarnoktól és oda is vezet vissza az útjuk.
A szervezők minden futni vágyó embert várnak
a Zenta Run versenyre.


78 éves fennállását ünnepli a szabadkai Ivan Sarić Műszaki Középiskola

Az intézmény a jövőben oktatóközponttal is bővül, ahol 11 műhely és 20 terem áll majd rendelkezésre.

Az erről szóló üzleti és műszaki megállapodást Gabrijela Grujić, a Duális Oktatás és Országos Képesítési Keretrendszer Hivatalának megbízott igazgatója, Stevan Bakić, Szabadka polgármestere és Željko Rajčić, az Ivan Sarić Műszaki Középiskola igazgatója látta el kézjegyével. A megállapodás értelmében a város a vajdasági duális oktatás központjává válhat.
Gabrijela Grujić, megbízott igazgató, Duális Oktatás és Országos Képesítési Keretrendszer Hivatala: „3650 négyzetméter kivitelezésére mintegy ötmillió eurót fektet be az Európai Beruházási Bank a duális oktatási irodával együttműködve. Biztosítottuk azt a színvonalú oktatást, amely a fiatalokat biztosan a város piacára vezeti, de nem Szerbián kívül, hanem a városban és annak környékén.”

78 éves a szabadkai Ivan Sarić Műszaki Középiskola

Fennállásának 78. évfordulóját ünnepli a szabadkai Ivan Sarić Műszaki Középiskola.

A középiskolában hamarosan oktatóközpont is lesz.
Az oktatóközpontban 11 műhely és 20 terem lesz.
Erről megállapodást is kötöttek tegnap délután.
Tegnap október 16-a, hétfő volt.
A megállapodást a középiskola igazgatója,
Szabadka polgármestere és
a Duális Oktatás és Országos Képesítési Keretrendszer Hivatalának
igazgatója kötötte meg.
A megállapodásban az szerepelt, hogy
Szabadka a vajdasági duális oktatás központja lehet a jövőben.
Duális oktatás azt jelenti, hogy a diákok
az elméleti részt az iskolában,
a gyakorlati részt pedig 1 vállalatnál
vagy gyárban tanulják meg.
Az oktatás során fontos, hogy a diákok
az elmélet mellett a gyakorlatot is ismerjék és alkalmazzák.


Luca napja van

Ezen a napon Szent Lúciára emlékezünk, aki Krisztusnak szentelte életét, majd mártírhalált halt hitéért.

December 13-hoz számos népszokás fűződik. Luca-napon régen tilos volt fonni, sütni, mosni. Nem volt ajánlatos kölcsönadni sem, mert az elkért dolgok boszorkányok kezére kerülhettek. Luca napján búzaszemeket kell csíráztatni, amelyek karácsony tájára zöldülnek ki. A Luca-búza keltetéssel a következő év termését próbálták megjósolni. A legismertebb szokás a Lucaszék készítése. A szék 13 napig készül úgy, hogy minden nap csupán egy-egy műveletet lehet rajta elvégezni, innen ered az a népi mondás is, hogy „Lassan készül, mint a Luca széke”. Aki felállt a Luca-székre megláthatta a boszorkányokat a templomban az éjféli misén.

Luca napja van

Ma december 13-a, szerda van.
Ezen a napon Szent Lúciára emlékezünk.
Szent Lúcia Krisztusnak szentelte életét,
aki feláldozta az életét hitéért.
December 13-hoz több népszokás is kapcsolódik.
Ilyen például, hogy Luca-napon régen tilos volt fonni, sütni, mosni.
Nem volt ajánlatos kölcsönadni sem,
mert az elkért dolgok boszorkányok kezére kerülhettek.
Luca napján búzaszemeket kell csíráztatni, amelyek
karácsony közeledtével zöldülnek ki.
A Luca-búza keltetéssel a következő év termését próbálták megjósolni.
A legismertebb szokás a Lucaszék készítése.
A szék 13 napig készül úgy, hogy minden nap
1 munkálatot lehet rajta elvégezni.
Innen ered az a népi mondás is, hogy
„Lassan készül, mint a Luca széke”.
Aki felállt a Luca-székre megláthatta a boszorkányokat
a templomban az éjféli misén.


Elstartolt a jelentkezés a Szabadkai Félmaratonra

Az esemény turisztikai szempontból is kiemelt jelentőségű, hiszen nem csak a környékről, hanem távoli országokból is érkeznek jelentkezők minden évben.

Már lehet jelentkezni az augusztus 25-én rajtoló Szabadkai Félmaratonra. A futás szerelmesei a már megszokott 5, 10 és 21 kilométeres távon versenyezhetnek. Az előző évekhez hasonlóan a gyerektávra is lehet nevezni. Mindenkit éremmel jutalmaznak, amelyen ezúttal a szabadkai Svetozar Marković Gimnázium épülete látható. Jelentkezni a www.trka.rs internetes oldalon lehet, ahol további részleteket is olvashatnak az érdeklődők.
Aleksandra Orlić, sajtóreferens, Szabadkai Félmaraton: „Tavaly mintegy 1500 résztvevő volt jelen a versenyen 17 országból, ezen kívül körülbelül 700 gyerek futott azon a távon, amelyet kifejezetten a legkisebbeknek szerveznek. Ez a szépsége a Szabadkai Félmaratonnak, ahol a sportolás és a sport szellemisége mellett helyet kap a multikulturalizmus és a város történelme is. Emiatt a verseny jelmondata a Fussunk a történelmen át, ez azt jelenti, hogy a Szabadkai Félmaraton idei útvonalai nem változnak, a táv megtételének során a versenyzők elhaladnak a város legjelentősebb szecessziós épületei mellett.”

Már lehet jelentkezni a Szabadkai Félmaratonra

Már lehet jelentkezni az augusztusi Szabadkai Félmaratonra.

A félmaratont augusztus 25-én tartják meg.
A Szabadkai Félmaraton 1 népszerű futóverseny.
A félmaratonra jelentkezők 5, 10
és 21 kilométeres távon versenyezhetnek.
Az előző évekhez hasonlóan
a gyerektávra is lehet jelentkezni.
A Szabadkai Félmaratonon minden résztvevő érmet fog kapni.
Idén a szabadkai Svetozar Marković Gimnázium épülete
látható majd az érmen.
Jelentkezni a www.trke.rs internetes oldalon lehet.
Ezen az internetes oldalon további információkat is
olvashatnak az érdeklődők.
Az eseményre nem csak a környékről,
hanem távoli országokból is érkeznek futók minden évben.
Tavaly 1500 résztvevője volt a Szabadkai Félmaratonnak.
Tavaly 17 országból érkeztek futók a félmaratonra.
Tavaly 700 gyerek futott azon a távon,
amit csak a gyerekeknek szerveznek meg.
Tavaly 2023 volt.
A verseny kulcsmondata a Fussunk a történelmen át.
A Szabadkai Félmaraton fontos sportesemény.
A félmaraton különlegessége, hogy a versenyzők a város
legszebb és legfontosabb épületei mellett futhatnak.


A hétvégén Winter Classic Szabadkán

Pénteken, szombaton és vasárnap ismét a jégkorongé a főszerep a szabadkai műjégpályán. A tornán 7 ország 15 csapata mérkőzik meg. A belépés minden mérkőzésre ingyenes.

Az öregfiúk, vagyis a már visszavonult jégkorongjátékosok tizennyolcadik alkalommal mérik össze tudásukat Szabadkán. A tornára Szerbián kívül 6 országból érkeznek csapatok. Ezek: Kanada, Szlovákia, Csehország, Szlovénia, Magyarország és Bulgária.
Az első mérkőzés pénteken 13 órakor kezdődik, és vasárnap délutánig 30 mérkőzést játszanak a szabadkai jégen. A nézők számára a belépés minden mérkőzésre ingyenes.

A hétvégén Winter Classic Szabadkán

Pénteken, szombaton és vasárnap tartják meg a Winter Classic nevű rendezvényt Szabadkán.

Péntek, január 26-a, ma van.
Szombat, január 27-e, holnap lesz.
Vasárnap január 28-a lesz.
A Winter Classic jégkorongtorna a szabadkai műjégpályán lesz.
A már visszavonult jégkorongjátékosok
mérkőznek meg egymással a tornán.
Idén 18. alkalommal szervezik meg Szabadkán
a Winter Classic elnevezésű rendezvényt.
A tornán 7 ország 15 csapata játszik egymással.
A tornára Szerbián kívül 6 országból érkeznek csapatok.
Kanadából, Szlovákiából, Csehországból,
Szlovéniából, Magyarországról
és Bulgáriából érkeznek csapatok.
Az első mérkőzés ma délután 1 órakor kezdődik.
Vasárnap délutánig 30 mérkőzést játszanak a szabadkai jégen.
A nézők számára a belépés minden mérkőzésre ingyenes.


A futam négy eseményt és időpontot foglal magába.

Az első versenyre március 24-én kerül sor a kelebiai erdőben, a másodikat június 2-án szervezik meg a városi lóversenypályán, a harmadikat október 5-én Palicson tartják, míg az utolsót december 22-én a makkhetesi erdőben. A felnőtt- és a gyermekfutamokra is a Szabadkai Barátság Futam, vagyis a Subotička Liga Drugarstva Facebook-oldalán lehet jelentkezni. 18 éves kor alatt ingyenes a részvétel, a felnőtteknek szimbolikus összeget határoznak majd meg. Az amatőr, kezdő és profi futókat egyaránt várják, vagyis minden természetszerető embert - emelte ki a Szabadkai Futók Egyesületének elnöke. Darko Đurović hozzátette, önkéntesek jelentkezését is várják, akik a futamoknál segédkeznének. Minden kategóriában, minden futam alkalmával eredményhirdetés is lesz.
Darko Đurović, elnök, Szabadkai Futók Egyesülete: „A projekt két irányt képvisel: lesz felnőttek futama és gyermekfutam. A gyermekfutam nagyobb prioritást élvez a felnőttekéhez képest, mert lehetőséget akarunk nyújtani a gyerekeinknek, hogy attól függetlenül, hogy foglalkoznak-e valamilyen sporttal, eljöjjenek, hogy lássák a természetet, lássák, amit készítünk, hogy motiváljuk őket, hogy versenyezzenek. Attól függetlenül, hogy minden gyermek győztes lesz, ahogy a felnőtt kategóriában is, kihirdetjük az első három helyezettet is. Mindannyiukat jutalmazzuk a szponzoraink támogatásának köszönhetően.”

Barátságfutamot szerveznek Szabadkán

Barátságfutamot szerveznek gyermekeknek és felnőtteknek Szabadkán.

A barátságfutamot 4 alkalommal szervezik meg Szabadkán.
Az első versenyt március 24-én szervezik meg
a kelebiai erdőben.
A második futamot június 2-án szervezik meg
a városi lóversenypályán.
A harmadik versenyt október 5-én Palicson tartják.
Az utolsót, vagyis a negyedik versenyt
december 22-én a makkhetesi erdőben tartják meg.
A felnőtt és a gyermekfutamokra is
a Szabadkai Barátság Futam,
vagyis a Subotička Liga Drugarstva
Facebook-oldalán lehet jelentkezni.
A futamra 18 éves kor alatt ingyenes a részvétel.
A felnőtteknek is kisebb összeget határoznak majd meg.
A kezdő és profi futókat is várják a versenyre.
Minden természetszerető embert várnak a szervezők.
A versenyekre önkéntesek jelentkezését is várják.
Az önkéntesek a futamoknál segédkeznének.
Az önkéntes emberek, olyan személyek,
akik a segítségükért nem kérnek fizetést.
Minden futam alkalmával eredményhirdetés is lesz
a gyerekek és a felnőttek számára is.
A barátságfutam célja, hogy a gyerekek és a felnőttek is
mozogjanak és a természetben legyenek.


Idén is Szabadkán tartják a Vajdasági Vágtát

A tervek szerint június 19-én, szombaton a helyi lóversenypályán mérik össze gyorsaságukat a lovasok és a kishuszárok.

Az eseményt számos kísérőrendezvénnyel, közönség előtt szeretnék megrendezni, amennyiben ezt a járványhelyzet megengedi. A Vajdasági Vágta a budapesti Nemzeti Vágta előfutama. A korábbi évekhez képest néhány újdonság is lesz.
Bunford Tivadar, igazgató, Háló Vajdasági Fejlesztési Alapítvány: „Újdonság, hogy 18 helyett 25 kishuszár fog versenyezni Budapesten. Ezzel is támogatják azt a törekvést, amit mi is vallunk itt a Vajdaságban, hogy minél jobban tömegesíteni szeretnénk a lovassportot, hogy minél több fiatal, gyerek kezdjen el lovagolni. Így ennek a létszámnövelésnek köszönve a Vajdaságból majd két kishuszár fog tovább jutni. Remélem, hogy ez is motiválólag fog hatni rájuk, hogy minél többen jelentkezni fognak.”

A tervek szerint idén is Szabadkán tartják a Vajdasági Vágtát.

Idén 2021 van.
A Vajdasági Vágta 1 lóverseny.
Várhatóan június 19-én, szombaton
szervezik meg Szabadkán, a lóversenypályán
a Vajdasági Vágtát.
Az eseményt idén közönség előtt
szeretnék megszervezni.
A Vajdasági Vágta a budapesti
Nemzeti Vágta előtti lovasverseny.
Budapest Magyarország fővárosa.
A Nemzeti Vágta Magyarország legnagyobb
lovasversenye.
A Nemzeti Vágtára azok a vajdasági lovasok is
mennek, akik a legjobbak voltak
a Vajdasági Vágtán.
A szervezők azt szeretnék,
hogy minél több fiatal kezdjen el lovagolni.
Idén újdonság lesz, hogy a Vajdasági Vágtáról
2 kishuszár fog tovább jutni
a magyarországi Nemzeti Vágtára.
Kishuszár fiatal lóversenyzőt jelent.


A város és Szabadka Város Sportszövetsége közös akciójába eddig 18 szabadkai sportklub kapcsolódott be.

A sportolási lehetőség diákok előtt áll nyitva, az erre vonatkozó információkat, elérhetőségekkel együtt minden szabadkai iskolába eljuttatják az illetékesek. Egyebek mellett lehet a nyáron sakkozni, teniszezni, evezni vagy asztaliteniszezni. A cél, hogy a gyerekek hasznosan töltsék el a nyári szünetet, továbbá közelebb hozzák hozzájuk a sportokat.
Dejan Vuković, főtitkár, Szabadkai Sportszövetség: „Szándékosan nincsenek egy időpontban az edzések, azért, hogy a gyerekek akár több sportot is kipróbálhassanak, nem szeretnénk semmilyen formában korlátozni, sem, hogy ne sportolhassanak, minél többjüket szeretnénk bekapcsolni ebbe az akcióba. Az elérhetőségeket elküldjük az iskoláknak, akik bekapcsolódnak az akcióba, még a tanítási év vége előtt, tehát az iskolák továbbítják a gyerekeknek. Hogy lehet jelentkezni? Jelentkezni úgy lehet, hogy a klubok által megadott elérhetőséget kell felhívni, és az edzőkkel, a klubbal kell megbeszélni, hogy mikor kezdődik az akció, és hogy hol és miként zajlik majd az edzés.”

Ingyenes sportolási lehetőség nyáron Szabadkán

Ingyenes sportolásra van lehetőség a nyári szünetben Szabadkán.

Az ingyenes sportolási lehetőség
a város és Szabadka Város Sportszövetségének
közös akciója miatt jött létre.
Az akcióhoz eddig 18 szabadkai sportklub kapcsolódott be.
A sportolási lehetőség diákok előtt áll nyitva.
Az ingyenes sportolási lehetőségekről az információkat,
elérhetőségekkel együtt minden szabadkai iskolába
eljuttatják a szervezők.
Lehet a nyáron sakkozni, teniszezni,
evezni vagy asztaliteniszezni.
Az akció célja, hogy a gyerekek hasznosan töltsék el
a nyári szünetet, és sportoljanak.
Az ingyenes sportolási lehetőségre
úgy lehet jelentkezni, hogy
a klubok által megadott elérhetőséget fel kell hívni.
Az edzőkkel, a sportklubbal kell megbeszélni, hogy
mikor kezdődik az akció, és hogy hol zajlik majd az edzés.


Szombaton lesz a 11. Vajdasági Vágta a szabadkai lóversenypályán

A szervezők és a versenyzők is felkészültek a megmérettetésre.

Ma állatorvosi vizsgát és technikai megbeszélést tartottak, valamint kisorsolták a futamokat is. A felnőtteknél 4, a kishuszároknál pedig 3 futam lesz. A sorsolás után a versenyzőknek alkalmuk volt körbejárni a pályát is. A futamok holnap 13 órakor indulnak, a döntő pedig 18 óra 30 perckor rajtol majd. Emellett főzőverseny, kézműves kirakodóvásár, díjlovagló bemutató, ügetőverseny és más színes programok is várják a kilátogatókat a délután folyamán.
19 órától a budapesti Operettszínház művészei szórakoztatják a közönséget. A megnyitót, az előfutamokat és az esti döntőt a Pannon Televízió élőben közvetíti.

Ma tartják meg a Vajdasági Vágtát

Ma 11. alkalommal szervezik meg a Vajdasági Vágtát.

Ma május 27-e, szombat van.
A Pannon Televízió 12 órától élőben közvetíti
az esemény megnyitóját és az előfutamokat.
Délután 6 óra 10 perctől a döntőket is élőben követhetik
a Pannon TV műsorán.
Az idei Vajdasági Vágtán
13 lovas és 7 kishuszár versenyezik
a szabadkai lóversenypályán.
Kishuszár fiatal lóversenyzőt jelent.
A Vajdasági Vágta ünnepélyes megnyitója
12 órakor kezdődik és ugyanebben az időpontban
elkezdődik a főzőverseny is.
A lóversenyek délután 1 órától kezdődnek.
Az érdeklődőket a lóversenyek mellett
kézműves kirakodóvásár, díjlovagló bemutató,
ügetőverseny és más érdekes programok is várják.
Este 7 órától a budapesti Operettszínház művészei
szórakoztatják a közönséget.
A 11. Vajdasági Vágta első 3 helyezettje,
és Szabadka, mint a rendező város lovasa
vehet részt majd a budapesti Nemzeti Vágtán.
Budapest Magyarország fővárosa.


Nem tudni, hogy megszervezik-e idén a Szabadkai Félmaratont

Szünetel a nevezési folyamat a Szabadkai Félmaratonra - értesítenek a szervezők.

A koronavírussal kapcsolatos járványügyi helyzet miatt még sok a bizonytalanság, így ez a szabadtéri versenyekre és az azokkal kapcsolatos, zárt helyiségekben történő tevékenységekre is vonatkozik. A szervezők egyelőre várják a szerb kormány és a Szerbiai Atlétikai Szövetség ajánlását ezzel kapcsolatban. A 4. Szabadkai Félmaraton június végén közleményében fog új információkkal szolgálni, figyelembe véve az aktuális járványügyi helyzet alakulását - írják közleményükben. A Szabadkai Félmaratont eddig minden évben a város napján szervezték meg. Nevezni 5, 10, illetve 21,1 kilométeres szakaszokra lehetett.

Nem tudni, hogy lesz-e idén Szabadkai Félmaraton

Még nem lehet tudni, hogy meg lesz-e szervezve idén a Szabadkai Félmaratont.

Idén 2020 van.
A koronavírus-járvány miatt
nem lehet tudni,
hogy meg lesz-e
szervezve a Szabadkai Félmaraton.
Ezért a futóknak
most szünetel
a benevezés
a Szabadkai Félmaratonra.
A Szabadkai Félmaraton
idén 4. alkalommal
lenne megszervezve.
A 4. Szabadkai Félmaraton
megszervezéséről
június végén lesz
több információ.
Eddig a Szabadkai Félmaraton
mindig Szabadka város
napján volt megszervezve.
Szabadka város napja
minden év szeptember 1-jén van.
A Szabadkai Félmaratonkor
5 kilométeres, 10 kilométeres
vagy 21 kilométeres távra
jelentkezhettek eddig a futók.


Idén is megszervezik a Szabadkai Félmaratont

Augusztus 28-án, Szabadka város napja alkalmából szervezett rendezvények keretében tartják meg az 5. Szabadkai Félmaratont.

A versenyre a www.supm.rs honlapon lehet jelentkezni.
Három táv közül választhatnak a résztvevők: 5 km, 10 km és a félmaratoni. Dr. Pásztor Bálint, a Városi Képviselő-testület elnöke, a mai értekezlet házigazdája kiemelte, hogy ez az egyik olyan sport és rekreációs rendezvény, amely az egészséges életmód népszerűsítése mellett a város idegenforgalmi kínálatát is gazdagítja és hozzájárul Szabadka jó hírnevének öregbítéséhez.
A verseny alatt a résztvevők a város számos nevezetességei mellett futhatnak és számos művelődéstörténeti jelentőségű épületben gyönyörködhetnek. A versenyt a szabadkai Horizont Sportegyesület szervezi.

Idén augusztus 28-án szervezik meg a Szabadkai Félmaratont.

Szabadka város napja alkalmából
szervezik meg idén is, már 5. alkalommal
a Szabadkai Félmaratont.
Ez a rendezvény 1 nagyon híres futóverseny.
A versenyre a www.supm.rs
internetes oldalon lehet jelentkezni.
A résztvevők 3 táv közül választhatnak.
Lehet 5 kilométeres távot lefutni,
10 kilométeres távot lefutni
vagy a félmaratoni távot, ami 21 kilométer.
A futóverseny idején a résztvevők
Szabadka város gyönyörű épületei mellett
és környezete mellett futhatnak.
A Szabadkai Félmaratont a szabadkai
Horizont Sportegyesület szervezi meg.


Ötkarika - Olimpia a Pannon Televízióval

Új, élő műsorral készül a Pannon Televízió. Az Ötkarika az idei tokiói olimpiát követi és elemzi majd vendégekkel, szakértőkkel.

A műsorvezetők Dóró Alen és Herczeg Zsolt. Az Ötkarikát július 23-tól augusztus nyolcadikáig minden nap követhetik, 17 órától a Pannon Televízió műsorán.
Dóró Alen, szerkesztő-műsorvezető, Pannon Televízió: „Két vendég lesz mindig a műsorban és megpróbálunk olyan szakértőket hozni, akik az aktuális sporteseményekhez fognak igazodni, tehát ha a teniszről lesz szó, akkor teniszedzőket, vagy teniszezőket, birkózásnál pedig onnan hívunk majd szakértőket, és természetesen a szerb, illetve a magyar sportolókon lesz a hangsúly, de természetesen figyeljük majd az összes nemzet teljesítményét az olimpián.”
Ma hivatalosan is elkezdődik a 32. nyári olimpia Tokióban. Az eredetileg 2020 nyarára tervezett játékokat az ötkarikás mozgalom történetében rendhagyó módon, a koronavírus-járvány miatt, egy évvel el kellett halasztani. A legfrissebb információk szerint 33 sportágban mintegy 11 250 sportoló verseng majd egymással 43 helyszínen. Magyarországot 173, Szerbiát 86 sportoló képviseli. A japán fővárosban terjedő fertőzés miatt az a döntés született, hogy a július 23-a és augusztus 8-a közötti versenyeket nézők nélkül, üres lelátók előtt rendezik meg.

Mától új műsorral készül a Pannon Televízió

Mától új, élő műsorral készül a Pannon Televízió.

Ma július 23-a, péntek van.
Az új műsor neve az Ötkarika lesz.
Az Ötkarika az idei tokiói olimpiát követi.
Idén 2021 van.
Az Ötkarikában beszélgetések lesznek a tokiói olimpiáról
vendégekkel, sportolókkal, szakértőkkel.
Az Ötkarika műsorvezetője Dóró Alen
és Herczeg Zsolt lesz.
Az új műsor július 23-tól augusztus 8-ig
minden nap látható lesz délután 5 órától
a Pannon Televízióban.
Dóró Alen elmondta, hogy a műsornak
mindig 2 vendége lesz, akik értenek a sportokhoz.
Ma kezdődik el hivatalosan is az olimpia Tokióban.
Tokió Japán fővárosa.
Japán 1 ország Ázsiában.
A 32. alkalommal szervezett nyári olimpiát
eredetileg 2020 nyarára tervezték.
Tavaly elmaradt a nyári olimpia a koronavírus-járvány miatt.
A tokiói nyári olimpián nagyon sok sportoló fog részt venni.
Szerbiából 86 sportoló fog részt venni a tokiói nyári olimpián.
Magyarországról 173 sportoló fog menni
a tokiói nyári olimpiára.
A koronavírus-járvány miatt idén nézők nélkül történnek
a versenyek a tokiói nyári olimpián.


Ne nyúljunk a természetben talált őzgidákhoz!

Május közepe táján születnek az őzgidák, illetve a gímszarvasok és a dámszarvasok borjai. A kisállatok esetlenül jönnek a világra, egyedül még nem képesek legelni, hosszabb távolságokat megtenni.

Amíg az anyák legelnek, addig gyakran hagyják magukra a kisborjakat, általában a magasabb aljnövényzetbe bújtatva őket. Ha az aljnövényzetben fekvő őzgida vagy szarvasborjú kerül az utunkba, nagyon fontos, hogy hagyjuk békén. Az anyaállat a szaga alapján ismeri fel a kicsinyét, és sajnos, ha megérzi rajta az ember szagát, az elriasztja, és magára hagyja a kicsit. Ebben a pár hétben fokozottan figyeljünk, ne engedjük a kutyáinkat szabadon szaladgálni, tartsuk őket lábnál vagy pórázon. Ha sebesült gidát találunk, vagy az úton elgázolt őz mellett látunk gidát, az természetesen más kérdés. Ebben az esetben az illetékeseket kell értesíteni!

Május közepe az az időszak, amikor születnek az őzgidák.

A kisállatok esetlenül jönnek a világra.
Egyedül még nem képesek legelni,
sem hosszabb távolságokat megtenni.
Amíg az anyák legelnek, addig gyakran hagyják magukra a kis borjakat.
Legtöbbször a magasabb fűben bújnak el az őzgidák.
Ha őzgida vagy szarvasborjú kerül az utunkba,
nagyon fontos, hogy hagyjuk békén.
Az anyaállat a szaga alapján ismeri fel a kicsinyét,
ha megérzi rajta az ember szagát, az elriasztja.
Ilyenkor magára hagyhatja a kicsit.
Ebben a pár hétben nagyon figyeljünk,
ne engedjük a kutyáinkat szabadon szaladgálni.
Tartsuk a kutyákat lábnál vagy pórázon.
Ha sebesült gidát találunk, vagy az úton
elgázolt őz mellett látunk gidát, állatorvost kell hívni!


Szalmonellagyanú - több kekszet kivontak a forgalomból

A szerbiai Lidl-boltok visszaadják a vásárlók pénzét.

Szalmonellagyanú miatt több terméket kivont a szerbiai forgalmazásból a Lidl. A cég boltjainak polcairól lekerült a bosznia-hercegovinai Pak Rampart cég öt árucikke. Mindegyik a Tastino termékcsaládhoz tartozik, különböző kiszerelésű kekszekről van szó. Két 800 grammos keksztípust vonták ki a forgalomból, a 72 százalékos kakaókrémmel és a 72 százalékos mogyorótartalommal rendelkező nápolyit. Továbbá lekerült a polcokról három 200 grammos termék: ezek mind Tastino wafle nevű termékek, 80 százalékos kakaós és mogyorós, valamint egy 57 százalékos kakaókrémes keksz.
Arra kérik a vásárlókat, hogy ne egyenek az említett termékekből, vigyék őket vissza valamely Lidl-boltba, ahol számla nélkül is visszakapják a pénzüket.

Több kekszet kivontak a forgalomból a szerbiai Lidl üzletekben

Több terméket kivontak a forgalomból a szerbiai Lidl üzleteiben.

Szalmonellagyanú miatt vontak ki
több fajta kekszet is a forgalomból
a szerbiai Lidl üzleteiben.
A szalmonella fertőző megbetegedés,
amit a szalmonella baktérium okoz.
Ezek a baktériumok legtöbbször élelmiszerrel
kerülnek be a szervezetbe.
A szalmonella fertőzés tünetei a hányás,
hasmenés és a magas láz.
A Lidl üzletek polcairól lekerült
a bosznia-hercegovinai Pak Rampart cég 5 terméke.
Mindegyik a Tastino termékcsaládhoz tartozik,
különböző csomagolású kekszekről van szó.
Ezek a kekszek a következők:
Két 800 grammos keksztípus,
a 72 százalékos kakaókrémmel
és a 72 százalékos mogyorótartalommal
rendelkező nápolyit.
Lekerült a polcokról három 200 grammos termék:
ezek mind Tastino wafle nevű termékek,
80 százalékos kakaós és mogyorós,
valamint egy 57 százalékos kakaókrémes keksz.
Arra kérik a vásárlókat, hogy ne egyenek
ezekből a termékekből.
Ha a vásárlók már megvették
az említett termékek valamelyikét,
akkor vigyék vissza valamely Lidl-boltba,
ahol számla nélkül is visszakapják a pénzüket.


Továbbra is tart a számlaláz Szerbiában

Több mint tízmillió számla érkezett már a Vedd el a számlát és nyerj! állami nyereményjátékra.

Több mint tízmillió számla érkezett már az állami nyereményjátékra és eddig 300 ezer személy regisztrált az Uzmi račun i pobedi alkalmazásba – közölte a Pénzügyminisztérium. Emlékeztetik a lakosságot, hogy minden nagykorú, szerbiai lakhellyel rendelkező személy bekapcsolódhat a játékba egy vagy több számlával, függetlenül attól, hogy azok mekkora értékűek.
Ebben a fordulóban 10 belgrádi lakást lehet nyerni, az első húzás pedig január 28-án 18 órakor lesz a közszolgálati televízióban, ekkor két lakás talál gazdára.

Továbbra is tart a Vedd el a számlát és nyerj! nyereményjáték

Nagyon népszerű a Vedd el a számlát és nyerj! nyereményjáték az országban.

Már több mint 10 millió számla érkezett
az állami nyereményjátékra.
Eddig 300 ezer személy jelentkezett be
az Uzmi račun i pobedi mobilos alkalmazásba.
A játékon minden nagykorú,
szerbiai lakhellyel rendelkező személy részt vehet.
Nagykorú az, aki betöltötte a 18 évet.
Egy vagy több számlával is lehet játszani,
függetlenül attól, hogy a számlák
mekkora értékűek.
A mostani játékban 10 belgrádi lakást lehet nyerni.
Az első húzás január 28-án
délután 6 órakor lesz látható a közszolgálati televízióban.
A közszolgálati televízió Szerbiában az RTS.
Az első húzáskor 2 belgárdi lakás talál gazdára.
Belgrád Szerbia fővárosa.


Megkezdődött a megemelt nyugdíjak folyósítása

Az emelésnek köszönhetően az átlagnyugdíj meghaladja a 45 ezer dinárt.
Siniša Mali pénzügyminiszter megerősítette, ma az egyéni vállalkozók kapják kézhez nyugdíjukat, a következő kiutalás február 6-án, kedden lesz, amikor a katonai és a földműves nyugdíjakat utalják át.
A legtöbben február 10-ére várhatják járandóságukat a folyószámlájukra. Azok a polgárok pedig, akik a postán veszik fel a juttatást vagy személyesen kapják kézhez, február 8-án számíthatnak pénzükre.

Megkezdődött a megemelt nyugdíjak kifizetése

Megkezdődött a megemelt szerbiai nyugdíjak kifizetése.

A januári nyugdíjakat 14,8 százalékkal emelték meg Szerbiában.
A nyugdíjemelésnek köszönhetően
1 nyugdíjas átlagosan 45 ezer dinárt kap az országban.
Tegnap az egyéni vállalkozók kapták meg a megemelt nyugdíjukat.
Tegnap február 2-a, péntek volt.
A következő összeget február 6-án küldik
a katonai és a földműves nyugdíjasoknak.
Február 6-a kedd lesz.
A legtöbb nyugdíjas február 10-ére várhatja
a kifizetést a folyószámlájukra.
Azok a lakosok, akik a postán veszik fel a nyugdíjat
vagy személyesen kapják kézhez,
február 8-án számíthatnak pénzükre.


Hamarosan újra drágább lesz a cigaretta

Január második felében vagy február elején drágulhat meg a cigaretta Szerbiában.

Az ár a jövedéki adó tervezett növekedése miatt emelkedik, ez a folyat az uniós szabályokkal való összehangolás része. Úgy tudni, a drágulás dobozonként legalább 10 dináros lesz, így a legolcsóbb cigaretta 340, a legdrágább pedig 620 dinárba kerül majd. 2025-re el kellene érni Szerbiában, hogy egy doboz cigaretta után az államnak 1,8 eurós bevétele legyen. A jövedéki adó tervezett emelkedése miatt tavaly három alkalommal emelkedett a cigaretta ára. Jelenleg egy dobozon az állam bevétele 0,8 euró.

Hamarosan újra drágább lesz a cigaretta

Január végén vagy február elején újra drágább lesz a cigaretta Szerbiában.

Információk szerint a drágulás dobozonként legalább 10 dináros lesz.
Így a legolcsóbb cigaretta 340 dinár,
a legdrágább 620 dinárba kerül majd Szerbiában.
A 2025-ös évre el kellene érni Szerbiában,
hogy 1 doboz cigaretta után az államnak 1,8 eurós bevétele legyen.
2025 jövő év lesz.
Tavaly 3 alkalommal emelkedett a cigaretta ára az országban.
Tavaly 2023 volt.
Jelenleg 1 doboz cigarettán az állam bevétele 0,8 euró.


Holnaptól lehet jelentkezni a 10 ezer dináros támogatásra

A jelentkezés szeptember 20-ig tart. Regisztrálni az idp.trezor.gov.rs oldalon lehet.

A támogatásra minden 2006. november 21-e után született gyerek jogosult. A jelentkezéskor a kérelmezőknek, vagyis az anyáknak, illetve a gondviselő apáknak be kell írniuk személyi igazolványuk számát és a személyi számukat, valamint ki kell választaniuk a bankot, ahova a pénzt várják. A pénzügyi tárca számításai szerint országszerte több mint egymillió gyerek számára igényelhetik a támogatást.

Mától lehet jelentkezni a 10 ezer dináros támogatásra.

Ma augusztus 20-a, vasárnap van.
A 10 ezer dináros támogatást minden
2006. november 21-e után született gyerek kapja meg.
Szeptember 20-ig lehet jelentkezni a támogatásra.
Az idp.trezor.gov.rs internetes oldalon lehet jelentkezni.
A jelentkezéskor az anyáknak
vagy a gondviselő apáknak be kell írniuk
személyi igazolványuk számát
és a személyi számukat,
és ki kell választaniuk a bankot, ahova a pénzt várják.
Várhatóan több mint 1 millió gyerek számára
jelentkeznek majd a támogatásra egész Szerbiában.


Mali: November elsején kezdődik a 30 eurós támogatás kifizetése

Már november elsején megkezdődik a 30 euró kifizetése Szerbia nagykorú állampolgárai számára, sőt további támogatások is lesznek - jelentette ki Siniša Mali szerb pénzügyminiszter a Happy TV-ben. A támogatásra még áprilisban jelentkezhettek a polgárok, a kifizetés előtt álló összeghez decemberben további 20 euró is érkezik. A harmadik gazdaságélénkítő csomag részeként a szerb kormány májusban már kifizetett 30 eurót minden nagykorú lakosnak. A következő harminc eurót tehát november elején, további 20-at pedig decemberben utalnak.
A 20 euróért egyébként november 15-e és 30-a között még jelentkezhetnek a nagykorú polgárok. Akik már korábban megtették, azoknak nem kell újra regisztrálniuk - közölte Siniša Mali. A nyugdíjasok a szeptemberi ötven eurós támogatás mellett, februárban további 20 ezer dináros támogatásra is számíthatnak - mondta Mali. A pénzügyminiszter arról is beszélt, hogy januártól mind az 1,7 millió nyugdíjasnak 6 százalékkal lesz magasabb a havi juttatása. Ez a 29300 dináros átlagnyugdíj esetében 1700 dinárt tesz ki.

November 1-jén kezdik kifizetni a 30 eurós támogatást

Már november 1-jén megkezdődik a 30 eurós támogatás kifizetése Szerbiában.

A nagykorú szerb állampolgárok kapják meg
a 30 eurós támogatást.
Nagykorú az, aki betöltötte a 18. életévét.
További támogatásokat is kapnak majd
a nagykorú szerb állampolgárok.
Ezt Siniša Mali, a szerb pénzügyminiszter mondta.
A 30 eurós támogatásra még áprilisban
jelentkezhettek a lakosok.
Decemberben még plusz 20 eurós
támogatást kapnak a nagykorú állampolgárok.
A szerb kormány fizeti ki az embereknek a támogatást.
A szerb kormányban azok a politikusok vannak,
akik irányítják az országot.
A szerb kormány májusban már kifizetett
30 eurót minden nagykorú lakosnak.
A következő 30 eurót tehát november elején fizetik ki.
További 20 eurót pedig decemberben küldik
a lakosoknak Szerbiában.
A 20 euróért november 15-e
és november 30-a között még jelentkezhetnek
a nagykorú lakosok.
Akik már korábban jelentkeztek a támogatásokra,
azoknak nem kell újra jelentkezni.
A szerb pénzügyminiszter elmondta,
a nyugdíjasok szeptemberben
50 eurós támogatást kaptak.
Jövő év februárban további 20 ezer dináros
támogatásra számíthatnak a nyugdíjasok.
Jövő év február 2022-ben lesz.
Siniša Mali azt is elmondta,
hogy januártól a nyugdíjasoknak
6 százalékkal emelkedik a nyugdíjuk.


Február 5-e és 10-e között fizetik ki a január elsejétől megemelt nyugdíjakat

Ezt mondta a szerb elnök, Aleksandar Vučić.

A nyugdíjemelés 14,8 százalékos. Február elején a közalkalmazottak is megnövelt bért kapnak. A fizetésemelés az állami szektorban 10 százalékos. Fontos, hogy a szerb állam képes rá, hogy javítson az életszínvonalon, és az is, hogy meg fogja valósítani az Ugrás a jövőbe - Expo 2027 elnevezésű fejlesztési tervet, amely elősegíti Szerbia fejlődését - hangsúlyozta Vučić.

Február elején fizetik ki a megemelt nyugdíjakat

Február 5-től 10-ig fizetik ki a január 1-jétől megemelt nyugdíjakat. Ezt a szerb elnök, Aleksandar Vučić jelentette be.

A nyugdíjemelés 14,8 százalékos.
Február elején a közalkalmazottak is megnövelt fizetést kapnak.
A fizetésemelés a közalkalmazottak számára 10 százalékos lesz.
Közalkalmazott az, aki állami munkahelyen dolgozik.
Állami munkahelyen dolgoznak például
a pedagógusok, a rendőrök, az orvosok.
Aleksandar Vučić azt is elmondta, hogy Szerbia képes
a fejlődésre és az emberek jobb életének elérésére is.


Újból meghosszabbították az árstopot

A szerb kormány szeptember 30-ig meghosszabbította az üzemanyagok és az alapvető élelmiszerek árának korlátozását.

A szabályozás szerint a kristálycukor kiskereskedelmi ára nem haladhatja meg a 102,99 dinárt, a 2,8 százalékos tartós tej literenkénti ára pedig a 119,99 dinárt. Emellett a kenyér, a liszt, a napraforgóolaj, a csont nélküli sertéscomb, -lapocka és -karaj, illetve a csirkefarhát árát is befagyasztották. A kormány az élelmiszerárak mellett a benzin és az eurodízel árának korlátozását is meghosszabbította, továbbra is péntekenként 15 órakor jelentik be az elkövetkező hétre vonatkozó üzemanyagárakat.

Újból meghosszabbították az árstopot

A szerb kormány újból meghosszabbította az árstopot.

Szeptember 30-ig van meghosszabbítva
az árstop az üzemanyagra
és az alapvető élelmiszerekre.
Az árstop azt jelenti, hogy nem emelhetnek
az üzemanyag árán
és az alapvető élelmiszerek árain a boltokban.
Szeptember 30-ig a kristálycukor ára
nem lehet több 102,99 dinárnál.
A 2,8 százalékos tartós tej literenkénti ára
az árstop szerint 119,99 dinár.
A kenyér, a liszt, a napraforgóolaj,
a csont nélküli sertéscomb, sertéslapocka,
sertéskaraj és a csirkefarhát árát is
befagyasztották.
A szerb kormány a benzin és a dízel
árát is befagyasztotta.
Továbbra is péntekenként délután 3 órakor
jelentik be a következő hétre vonatkozó üzemanyagárakat.


Ismét megmozdulásokat szerveznek a gazdák

Hétfőn újra tüntetést tartanak a mezőgazdasági termelők Szerbiában. A bejelentések szerint országszerte utakat zárnak le.

Szabadka sem lesz kivétel, a tervek szerint 13 órától blokád alá veszik a Nagyfény felé vezető utat. Majd egy óra elteleltével 30 percre lehetővé teszik a forgalmat. A mentőket, a tűzoltókat és a rendőröket az útzár idején is átengedik. A gazdák azt mondják, hogy az egzisztenciájuk határára kerültek, a szakadék szélén állnak, és jelenleg azért harcolnak, hogy megmaradjanak. Azt kérik, hogy hasonló bánásmódban részesüljenek, mint a fejlett országokban dolgozó termelők. A tüntetők a polgárok megértését kérik.

Újra tüntetéseket tartanak a mezőgazdasági termelők

Ma újra tüntetést tartanak a mezőgazdasági termelők Szerbiában.

Ma az egész ország területén utakat zárnak le
a mezőgazdasági termelők.
Ma november 13-a, hétfő van.
Szabadkán is várható útlezárás ma
a mezőgazdasági termelők tüntetése miatt.
A tervek szerint délután 1 órától lezárják
a Nagyfény felé vezető utat.
1 óra elteleltével 30 percre megnyitják az utakat a forgalom előtt.
A mentőket, a tűzoltókat és a rendőröket
az útzár idején is átengedik.
A gazdák azt mondják, hogy nagyon rossz helyzetben vannak.
Azt kérik, hogy hasonló bánásmódot kapjanak,
mint a fejlett országokban dolgozó termelők.
A tüntetők a lakosok megértését kérik.


Az elavult villanyórák cseréjét támogatná az állam

Több mint 3 millió 780 ezer villanyórát tartanak számon Szerbiában. Ebből mindössze 150 ezer a korszerű mérőműszer, ismertette Dubravka Đedović.

A szerb energetikai miniszter elmondta a Szerbiai Villanygazdaság leányvállalata, a Szerb Áramdisztribúció egy Okos Villanyóra elnevezésű projektet hirdetett meg. Ennek az a célja, hogy első körben egy év alatt mintegy fél millió elavult mérőműszert korszerű, okos villanyórára cseréljenek.
A mérőműszerek cseréjét az állam 110 millió euróval támogatná ismertette Đedović. Az illetékes miniszter hangsúlyozta, az okos villanyórák biztosítják majd a villanyáram fogyasztásának távleolvasását, a fogyasztók pedig weboldalukon nyomon követhetik a háztartásuk fogyasztását. A korszerűsítéssel az áramveszteséget szeretnék csökkenteni.

A régi villanyórák cseréjét támogatná az állam

A régi villanyórák cseréjét támogatná a szerb állam.

Több mint 3 millió villanyóra működik az országban.
Ebből csak 150 ezer a korszerű, új villanyóra.
Okos Villanyóra elnevezésű akciót indítanak az országban.
Ennek az akciónak az a célja, hogy
1 év alatt 500 ezer régi villanyórát
cseréljenek le új és okos mérőműszerre.
Ezt az akciót a szerb állam támogatja.
Az okos villanyórák végzik el
a villanyáram fogyasztásának leolvasását.
A lakosok pedig az interneten keresztül
követhetik a háztartásuk fogyasztását.
A villanyórák korszerűsítésével
az áramveszteséget szeretnék csökkenteni.


A 15,5 millió számlából kettő lakást ér május 11-én

Eddig csaknem 15,5 millió számlát küldtek be a polgárok a Vedd el a számlát és nyerj! elnevezésű nyereményjátékra - írja a Tanjug.

Idén április 8-án kezdődött a játék első fordulója, a sorsolást pedig május 11-én tartják. A tavalyi fordulókhoz hasonlóan a lakosoknak most már nem borítékban kell beküldeniük a számlákat, hanem egy telefonos alkalmazáson keresztül kell beolvasni azokat. Ezzel a nyereményjátékkal az állam és a lakosok már évek óta a szürkegazdaság ellen küzdenek.

Vedd el a számlát és nyerj! május 11-én

Eddig több mint 15 millió számlát küldtek be a lakosok a Vedd el a számlát és nyerj! nyereményjátékra.

Idén április 8-án kezdődött a nyereményjáték első fordulója.
A Vedd el a számlát és nyerj! elnevezésű nyereményjáték
első sorsolását május 11-én tartják.
A több mint 15 millió számlából
2 számlával lakást nyerhetnek
a játékban résztvevő lakosok május 11-én.
A lakosoknak már nem borítékban kell beküldeniük a számlákat.
Egy telefonos alkalmazáson keresztül kell beolvasni a számlákat.
Ezzel a nyereményjátékkal az állam
és a lakosok már évek óta
a szürkegazdaság ellen küzdenek.
A szürkegazdaság tiltott dolog.
Szürkegazdaság például, amikor a megvásárolt termékekért
nem adnak számlát a vevőknek.


Elhalasztották a pénztárgépek bevezetését a piacokon

Pénztárgép nélkül dolgozhatnak az árusok jövőre is a szerbiai piacokon.

Az Adóhivatal arról tájékoztatott, hogy a jövő év végéig elhalasztották a pénztárgépek bevezetését a piacokon, vagyis az árusokat csak 2025. januárjától kötelezik majd arra, hogy pénztárgépet használjanak. A fiskalizációs törvény egyébként már 2022. január elsején hatályba lépett. A piaci árusokat is kötelezni akarták az adómemóriás pénztárgép használatára, ám azután több alkalommal is elhalasztották a törvény végrehajtását, legutóbb 2024. januárjára módosították, most pedig 2025. januárjára.

Elhalasztották a pénztárgépek bevezetését a szerbiai piacokon.

Ez azt jelenti, hogy pénztárgép nélkül dolgozhatnak az árusok
jövőre is a szerbiai piacokon.
Jövő év 2024 lesz.
Információk szerint az árusokat csak 2025. januárjától
kötelezik majd arra, hogy pénztárgépet használjanak.
A piaci árusokat már 2022-től kötelezni akarták
a pénztárgép használatára.
Ezt már több alkalommal is elhalasztották.
Utoljára 2024. januárjára halasztották a pénztárgépek használatát,
most pedig 2025. januárjára.
A halasztással elégedettek a piaci árusok.


A védőkeret biztosításával szeretnék megóvni a traktorvezetőket borulás, illetve baleset esetén – nyilatkozta Mirko Koković, a Közlekedésbiztonsági Ügynökség igazgatóhelyettese.

Mint mondta, Szerbiában a több mint 400 ezer traktor közül mintegy 150 ezernek nincs kabinja vagy védőkerete. 2022-ben 81 traktorvezető vesztette életet, tavaly pedig 59-en. Az akció két éve alatt sikerült 29-cel csökkenteni a halálos áldozatok számát a balesetek során. Elmondása szerint a szerb kormány a védőkeret teljes összegét finanszírozza, erre a célra az építésügyi, közlekedési és infrastrukturális minisztérium 125 millió dinárt különített el, és eddig több mint hétezer ilyen szerkezetet osztottak ki. Az idei pályázatra május 15-ig várják a jelentkezéseket, további információk pedig az ügynökég oldalán találhatók.

Jövőre már nem közlekedhetnek a védőkeret nélküli traktorok Szerbiában.

Jövő év 2025 lesz.
A védőkeret kötelező használatával szeretnék megvédeni
a traktorvezetőket a borulásoktól és a balesetektől.
Szerbiában nagyon sok traktornak nincs kabinja vagy védőkerete.
Ez miatt 2022-ben 81 traktorvezető vesztette életet az országban.
Tavaly 59 traktorvezető halt meg.
Tavaly 2023 volt.
A védőkeret használatával az elmúlt 2 évben
29-cel kevesebb volt a halálos áldozatok száma a balesetek során.
A szerb kormány a védőkeret teljes összegét kifizeti
a traktorok vezetőinek.
A szerb kormány eddig több mint 7 ezer
védőkeretet osztott ki a traktorok vezetőinek.
Az idei pályázatra május 15-ig várják a jelentkezéseket.
Még több információ a Közlekedésbiztonsági Ügynökség
internetes oldalán található.


Drágult a kenyér

Megdrágult a kenyér több szerbiai településen. Az 5-10 százalékos drágulást a nyersanyagok árának emelkedésével indokolják a pékségek.

A Szerbiai RTV úgy tudja, egy nagybecskereki cég, amely a város 60 százalékát látja el kenyérrel, de lisztet is előállít, 15 százalékkal emelte termékei árát.
Öt dinárral emelkedett a kenyér és tízzel más péktermékek ára egy vranjei pékségben, szintén a nyersanyagok drágulása miatt, de vannak helyek, ahol a 40 dinár helyett 45–60 dinárt kell adni ugyanazért a kenyérért.
A niši Pékek Uniójának képviselője szerint indokolt az áremelés, és további drágításra lehet számítani, ha a villanyáram ára is emelkedni fog a jövőben. Ebben az esetben egy kenyér ára elérheti majd a 70 dinárt is – fogalmazott. A kenyérrel párhuzamosan bizonyos helyeken megdrágultak más pékáruk is, pl. a burek 20 dinárral, így most 140-et kérnek érte.

Drágult a kenyér

A pékségek szerint a drágulás azért van,
mert megdrágultak a kenyér készítéséhez szükséges
nyersanyagok is.
Kenyér készítéséhez szükséges nyersanyag
például a liszt, az olaj, a cukor, a só.
Egy vranjei pékségben 5 dinárral emelkedett
a kenyér ára és 10 dinárral emelkedett
más péktermékek ára.
Vranje 1 város Szerbiában.
Vannak olyan szerbiai települések,
ahol 40 dinár helyett most 45 vagy 60 dinárt
kell fizetni ugyanazért a kenyérért.
A pékségek szerint várhatóan további
drágításra lehet majd számítani,
ha a villanyáram ára is emelkedni fog.
További drágítás esetén 1 kenyér ára
akár 70 dinár is lehet majd.
A kenyérrel együtt megdrágultak más pékáruk is.
Ilyen pékáru például a burek.
A burek ára 20 dinárral emelkedett.
Így például egy túros burekért 140 dinárt kell fizetni.


Útfelújítások Oromon

Számos utca, illetve utca rész mart aszfalt burkolatot kapott Oromon.

A településen több mint 2500 méternyi útszakaszt újítottak fel. Új burkolatot azok az útszakaszok kaptak, amelyek eddig földes útként funkcionáltak, vagy pedig a szélsőséges időjárás miatt nehezen voltak járhatóak. A könnyebb és biztonságosabb közlekedés érdekében az utak felújítása folytatódik a következő időszakban.
Erdélyi Olivér, elnök, Orom HK: „Szintén még október folyamán illetve novemberben szeretnénk még pár utcát ugyanígy felújítani, de most nem Oromon, viszont Orom Helyi Közösséghez tartozó Völgyesen és Újfaluban szeretnénk most pár útszakaszt felújítani. Pontos utcákat most még nem mondanék, mivel még nem tudjuk, hogy mely útszakaszokra sikerül még mart aszfaltot szereznünk.”

Útfelújítások Oromon

Útfelújítás történt több utcában és utcarészen Oromon.

Orom 1 falu Vajdaságban.
Több mint 2500 méternyi útszakaszt
újítottak fel Oromon.
Új aszfaltot kaptak azok az útszakaszok,
amelyek eddig földes utak voltak.
Új aszfaltot kaptak azok az útszakaszok is,
amelyek eddig a rossz időjárás miatt
nehezen voltak járhatóak.
A könnyebb és biztonságosabb közlekedés miatt
továbbra is folytatódnak az útfelújítások Oromon.
Tervek szerint októberben és novemberben
Völgyesen és Újfaluban is fel lesznek újítva az utak.
Völgyes és Újfalu 2 település,
amelyek Orom Helyi Közösséghez tartoznak.
Még nem tudni pontosan, mely utcák lesznek
felújítva ezen a 2 településen.


Egy dinárral csökkent az üzemanyagok ára

Egyes kutakon már eddig is az állam által maximálisan meghatározott árnál olcsóbban lehetett tankolni, de mától a NIS töltőállomásain is olcsóbb lesz az üzemanyag.

A kereskedelmi minisztérium közlése szerint mától az eurodízel árát 197 dinárban maximalizálják. A 95-ös benzin ára pedig 175 dinár. Az árak egy héten keresztül lesznek érvényesek, jövő pénteken újabb árkorrekció várható a szerbiai kutakon.
Egyes benzinkutak eddig is olcsóbban adták az üzemanyagot az államilag meghatározott maximumnál. Most a Szerbiai Kőolajipari Vállalat (NIS) is csökkentette az eurodízel literenkénti árát. Ez azt jelenti, hogy a töltőállomásokon 193,2 dinárt kérnek majd az említett üzemanyagfajtáért.

Egy dinárral csökkent az üzemanyag ára

Egyes szerbiai benzinkutakon eddig is az állam által meghatározott árnál olcsóbban lehetett tankolni.

Tegnap óta a NIS töltőállomásain is olcsóbb az üzemanyag.
Töltőállomás ugyanaz, mint a benzinkút.
Tegnap óta az eurodízel
179 dinárba kerül.
Tegnap óta a 95-ös benzin ára 175 dinár.
Tegnap április 1-je, péntek volt.
Az árak 1 hétig lesznek érvényesek.
Jövő pénteken újabb árváltozás várható
a szerbiai benzinkutakon.
A NIS töltőállomások csökkentették
az eurodízel literenkénti árát.
Ez azt jelenti, hogy a töltőállomásokon
193,2 dinárt kérnek majd az eurodízelért.